text:
Kunngerð um felags reglur fyri yrkisútbúgvingar
Kunngerð nr.27 frá 23 apríl 2010 um felags reglur fyri yrkisútbúgvingar
Kunngerð um lærusáttmálar, umsitingargjald o.a.
Kunngerð nr. 99 frá 12. juli 2011 um lærusáttmálar, umsitingargjald o.a.
Kærunevnd at viðgera avgerðir yrkisnevndarinnar
Kunngerð nr. 98 frá 12. juli 2011 um kærunevnd at viðgera avgerðir yrkisnevndarinnar
Kunngerð um sáttmálanevnd
Kunngerð nr. 86 frá 15. mai 2001 um sáttmálanevnd, sum seinast broytt við kunngerð nr. 118 frá 24. august 2001
Kunngerð um sáttmálaskylduga útbúgving, upptøku í skúla, floksbýtistal og skúlasamstarv
Kunngerð nr 26 frá 23 apríl 2010 um sáttmálaskylduga útbúgving, upptøku í skúla, floksbýtistal og skúlasamstarv
Lønar- og ferðaendurgjald til lærupláss
Kunngerð nr. 63 frá 23. apríl 2003 um lønarendurgjald og ferðaendurgjald til lærupláss
Kunngerð um yrkisskeið
Kunngerð nr.2 frá 18. januar 2007 um yrkisskeið
Skiftisreglur
Kunngerð nr.93 frá 30 mai 2000 um skiftisreglur
Næmingaráð
Kunngerð nr.39 frá 20. mars 2000 um næmingaráð á yrkisskúlum
Lærararáð á yrkisskúlum
Kunngerð nr. 38 frá 20. mars 2000 um lærararáð á yrkisskúlum
Møtiskylda
Kunngerð nr. 39 frá 9. mars 2001 um møtiskyldu í yrkisútbúgvingunum
Undirvísingarførleiki í yrkisskúlum
Kunngerð nr. 25 frá 6. mars 2001 um undirvísingarførleika á yrkisskúlum
Fremjingarreglur fyri yrkis- og sveinaroyndir
Kunngerð nr. 64 frá 31. mars 2002 um próvtøkur í yrkislærugreinum og fremjingarreglur fyri yrkis- og sveinaroyndir
Kunngerð um próvtalsstiga og aðra døming (próvtalskunngerðin)
Kunngerð nr. 59 frá 13 mai 1997 um próvtalsstiga og aðra døming (próvtalskunngerðin), sum sett er úr gildi við kunngerð nr. 73 frá 31. mai 2013
Kunngerð um lesiætlanir
Kunngerð nr. 59 frá 14. september 2004 um lesiætlanir í yrkislærugreinum


c: text/html

text:
Sæneyt (ella sækýr) eru lík øðrum kúm til útsjóndar, men mjólka nóg betur; fólk vilja tí fegin hava hesar kýrnar. Stundum hava tær funnist trettandu nátt í fjósum hjá hinum neytunum; verður krossur ristur á bak teirra, verða hesar sækýrnar standandi kvirrar hjá hinum.
Trettandu nátt finnast eisini huldukýr stundum í fjósunum; men tær vil eingin hava, tó at tær mjólka væl, av ótta fyri huldufólkunum, sum vildu hevnt slíkt. Hesar kýrnar eru eyðkendar frá sækúnum, tí at tær venda høvdinum upp móti fjalli, men huldukýrnar móti sjónum. Huldufólkini hava mong neyt, sum ganga í haganum hjá hinum neytunum, tó at fólk einki síggja uttan síni neyt.
Huldukonan í Dali í Sandoy hoyrdist telja kýr sínar: “Eg sat mær í heyggi við Rumlu og Reiggju, har hoyrdi eg Hupulin gella; oman skríða Hákur og Krákur, kenni eg Kinu langs spina, Ýla og Ála, Eskja og Kála, Geita og Grana, Flekka og Fræna; Hildan stjarna er kend fyri mær, Gullgríma og Oksakolla, mist havi eg Grímuna gráu, stytstu og lágu - komnar eru kýr okrar allar; stynjandi gongur hon Brynja aftast á hølunum av øllum.
V.U. Hammershaimb: ”Færøsk Anthologi I”, 1891

robotstxt: allowed

filter: keep


text:
Kunning til hvalbingar og sandvíkingar
Framyvir skulu allar reseptir vera inni á apotekinum í seinasta lagi kl. 14.00, fyri at heilivágurin kann koma við bussinum til Hvalbiar kl. 14.30.
Heilivágurin verður latin til Bakkhús, har hann kann heintast við at gjalda kontant.
Tá tú kemur at fáa bláu bók fært tú handað eitt skjal, har tú skalt svara nøkrum spurningum. Læknin ger eina kanning, har hann millum annað kannar sjónstyrki við og uttan brillur, hoyrn, landið og blóðtrýstið.
Tað kostar 700 kr at fáa bláu bók.
Minst til at hava við:
Allar gentur og kvinnur í aldrinum 12 til 28 ár kunna lata seg koppseta ókeypis fyri HPV / lívmóðurhálskrabba.
Koppseting fer fram hjá kommunulækna. Fyri at koppsetingin skal virka, skal kvinnan koppsetast tríggjar ferðir innan fyri 12 mðr. Koppsetingin tekur vanliga 6 mánaðir og fer fram í hesi røð:
Um koppseting fyri HPV
Koppseting fyri HPV-virus hevur til endamáls at fyribyrgja, at kvinnur fáa lívmóðurhálskrabbamein. Heilsufakliga metingin er, at um kvinnur taka av tilboðnum um HPV koppseting, fer tað frameftir stórt sæð at bera til at fyribyrgja, at kvinnur fáa vandamiklu sjúkuna.
Eldri enn 28 ár
Til ber eisini at koppseta seg um man er eldri enn 28, so er tað tó ikki ókeypis. Kostnaður er uml. 1400 kr fyri hvørja koppseting.
Allar kvinnur í aldrinum 25-60 ár fáa bjóða eina ókeypis kanning fyri kyknubroytingar í lívmóðurhálsinum. Tær fáa eina innkalling, tá tær fylla 25 ár. Hareftir verður man kannaður 3. hvørt ár. Í onkrum førum verður kanningin framd oftari.
Kanningin verður framd av einum lækna. Tað er ein undirlívskanning, har tað verður tikin ein roynd av kyknunum í lívmóðurhálsinum. Royndin verður send til Danmarkar.
Í Føroyum fylgja vit tilmælunum hjá danska heilsustýrinum um, at øll børn, fyrstu fimm liviárini, skula hava tilboð um sjey fyribyrgjandi heilsukanningar, har barnið við nakrar av kanningunum eisini verður koppsett.
Kanningarnar verða gjørdar av kommunulæknanum í hesum aldrunum:


text:
Veljarakanningar kunnu roynast svikaligar
7. august 2015
Er ikki frægast, at fólk velja eftir egnari sannføring heldur enn veljarakanningum?
Miðlahúsið og Kringvarpið hava almannakunngjørt eina veljarakanning, sum gevur Sambandsflokkinum afturgongd í mun til løgtingsvalið í 2011.
Afturgongd hevur verið væntað, eftir at flokkurin hevur verið stjórnarberandi í mong ár og eftir baldrutar túrar á politisku leiðini. Vónin er tó, at veljarar vilja standa saman um einasta sambandsflokk Føroya, og at flokkurin í valstríðnum kann vinna seg fram á leið, so úrslitið gerst betri enn dagsins spádómur sigur.
Spurningurin er, hvussu stórt álit kann setast á veljarakanningar, tí tær roynast svikaligar. Feskasta dømið er frá fólkatingsvalinum, har ið veljarakanningarnar raktu langt við síðuna av valúrslitinum. Royndir úr Bretlandi, Danmark og øðrum londum vísa tað sama: veljarakanningar kunnu vera svikaligar.
Sambandsflokkurin setur harumframt spurnartekin við, at miðlar og viðmerkjarar at kalla skipa samgongur út frá einari veljarakanning. Tað kundi verið seriøsari.
Er ikki frægast, at fólk velja eftir egnari sannføring heldur enn veljarakanningum?
Sambandsflokkurin
RN
Aftur


text:
TÍÐINDASKRIV - Ársaðalfundur í P/F LÍV lívs- og pensiónstryggingarfelag
- 21 Apr 2017
- - LÍV
Ársaðalfundur varð í gjár tann 20. apríl hildin í P/F LÍV lívs- og pensiónstryggingarfelag. Á ársaðalfundinum varð ársfrásøgnin fyri 2016 góðkend.
Tryggingargjøldini til felagið vóru í árinum 39 mió. kr. í mun til 44,5 mió. kr. í 2015. Við tað at felagið ikki longur teknar nýggjar tryggingar fara inngjøldini at minka og útgjøldini at vaksa. Útgoldnar vóru í árinum 106 mió. kr. í mun til 98,4 mió. kr. í 2015. Av útgjøldunum í árinum eru 93 mió. kr. eftirlønargjøld meðan restin eru útgjøld í sambandi við tryggingar.
Úrslitið av íløguvirksemi felagsins gjørdist 78 mió. kr. Íløguognirnar hjá samtakinum vóru við ársenda 2016 2,4 mia. kr. Felagið miðjar eftir, at føroysk eftirlønaruppsparing skal verða virkin í Føroyum og við ársenda 2016 hevði felagið gjørt íløgur í Føroyum fyri tað, ið svarar til á leið 25% av skrásettu ognunum hjá felagnum og tað er ein øking í mun til undarfarna ár.
Á ársaðalfundinum varð eisini nevndarval á skránni og í nevndini fyri Lív lívs- og pensiónstryggingarfelag sita nú Finn Danberg, Gunnleyg Árnafjall, Kári Petersen og Høgni Olsen. Nevndin hevur skipað seg við Finn Danberg sum formanni.
Ársfrásøgnin 2016 er at finna á undir varðanum “UM LÍV”
Útgoldnar vóru í árinum 106 mió. kr. í mun til 98,4 mió. kr. í 2015.


text:
1000 atgongumerki seld beinanvegin
Føroyingar hava tikið sera væl ímóti høvuðsnavninum á Summar Festivalinum.
Seinnapartin mikudagin kunngjørdi Summar Festivalurin, at Roxette verður høvuðsnavn á festivalinum næsta summar. Samstundis byrjaði forsølan til festivalin.
Fólk hava tikið sera væl ímóti hesi kunngerð, og fyrstu tveir dagarnar eru fleiri enn 1000 vikuskiftispass seld í forsølu. Fyrstu vikuskiftispassini verða seld fyri 750 krónur, men bert 1500 atgongumerki verða seld fyri hendan prís.
Vikuskiftispass til Summar Festivalin kunnu keypast á heimasíðuni sf.fo og í Telebúðum.
Summar Festivalurin verður hildin dagarnar 6. til 8. august 2015.


text:
Magn vil prógva kappingarføri
SEV bjóðar nú privatfólki og fyritøkum at framleiða streym, men tykist tó ikki hava nakrar ætlanir um at lata upp fyri veruligari kapping frá nýggjum orkuframleiðarum.
Á Magn hava vit í longri tíð strongt á at fáa liberaliserað elnetið, so vit og aðrir nýggir orkuframleiðarar sleppa at framleiða grønan streym og selja hann beinleiðis til brúkararnar.
Í orkutemanum í Degi og Viku mánakvøldið vísti SEV-stjórin ikki hesum møguleikanum frá sær, men hann vildi hava prógv fyri, at eitt liberaliserað net fer at elva til lægri brúkaraprísir.
Á Magn vilja vit taka SEV-stjóran upp á orðið: Lova okkum so at prógva tað!
Lova okkum at framleiða grøna orku, flyta hana á netinum hjá SEV fyri eitt hóskandi netgjald og selja hana beinleiðis til brúkararnar.
Magn hevur júst tikið endaliga stigið inn á grøna orkumarknaðin við at keypa meirilutan í p/f Demich, sum er fremsti føroyski útbjóðarin av hitapumpuloysnum.
Sleppa vit at gera tað, fara Magn og Demich í felag at kunna bjóða føroysku brúkarunum orkukonseptloysnir, sum við vissu fara at verða kappingarførar í prísi.
Lova okkum nú at prógva tað, um ikki øll uppáhaldini um kappingarføri ella vantandi kappingarføri bara skulu standa eftir sum tømt tos.
Royndirnar frá telemarknaðinum eiga at vísa øllum, at slík kapping bæði fremur lægri brúkaraprísir og setir ferð á nýskapan. Í kappingarhøpi eru telemarknaðurin og elmarknaðurin sera væl sambæriligir. Áðrenn latið varð upp fyri kapping á telemarknaðinum var mótstøðan stór frá Føroya Tele, og onki skuldi bera til. Allur ivi tí viðvíkjandi bleiv tó ógvuliga skjótt mótprógvaður. Kappingin hevur fingið prísirnar niður, og í dag hava Føroyar ein telemarknað, sum bæði tøkniliga og viðvíkjandi nýskapan gongur á odda í heimshøpi.
Alt gott um at SEV nú bjóðar seg at keypa avlopsorkuna frá privatfólki og fyritøkum, ið seta sær smá orkuverk upp, tað veri seg við sólpanelum, vatnturbinu ella vindmyllu – ella eitt sindur av hvørjum.
Tað er rætt at gera brúkararnar tilvitaðar um grøna orku og eggja teimum til við slíkum átøkum.
Men í samlaða orkuroknistykkinum fer slík privatframleiðsla ongantíð at muna tað stóra. Tí íløgur í privata orkuframleiðslu eru dýrar, og tað er bara í avmarkaðum parti av føroysku húsarhaldunum og vinnubygningum, at tær lata seg gera.
Tí fer effektin av nýggja átakinum hjá SEV í ógvuliga lítlan mun at síggjast aftur í øktari grønari orkuframleiðslu.
Tað fer hon hinvegin, um SEV eisini fer at lata netið upp fyri nýggjum stórframleiðarum av grønari orku. Hendir tað ikki, fer tað hinvegin heldur ikki at eydnast at fáa alla orkunýtslu á landi grøna í 2030.
Tað prógvið kemur av sær sjálvum, tí tað fer ikki at bera til at fáa 16.000 húsarhald at leggja um til grøna orku, um heildarloysnir sum tær, ið Magn og Demich hava í umbúna, ikki sleppa upp í part, og nýggir veitarar ikki sleppa at selja el beinleiðis til brúkaran.
Hendrik Egholm
samtaksstjóri, Magn
Les eisini: Magn vil sleppa at kollvelta orkumarknaðin


text:
John Ashbery, ein tann mætasti yrkjarin í USA varð 90 ár herfyri. Tað er sjálvandi við hesi sigandi yrking, at vit á Vencli minna á, at seinasta freistin at lata inn tilfar til Vencil nummar 18 er í dag. Life is a Dream A talent for self-realization will get you only as far as the […]
Kjak Eg vil spýggja av kjaki ”Tú tveitti smørið á pannuna” ”Tað gjørdi eg ikki tú læt tað smelta í ovninum” ”Tú herjaði á Turkaland og drapst allar armenararnar!” ”Tað gjørdi eg ikki! Tú herjaði á Kina og fekst tey bundin av opium!” ”Tú gjørdi eina størri H-bumbu enn eg” ”Tú brúkti eiturgass í […]
Yehuda Amichai er ísraelskur yrkjari. Hann varð føddur í 1924 og doyði í 2000. Amichai skrivaði á hebraiskum, men er týddur til eini fjøruti mál. Hetta ger hann til mest týdda ísraelska yrkjaran síðani Dávid Kong. A Child is Something Else Again BY YEHUDA AMICHAI TRANSLATED BY CHANA BLOCH A child is something else again. […]
Tøgn Faðir plagdi at siga: “Fólk, ið duga sær hógv, steðga ikki leingi, veri tað seg í grøvini hjá Longfellow ella í glasblómuhøllini í Harward. Lítandi á seg sjálvi sum kettan – ið dragsar fongin avsíðis, og lini halin á rottuni darlar úr kjaftinum sum ein lissa – dámar teimum viðhvørt einsemið og eru kanska […]
Hvat kyn er haiku? Eitur tað eitt haiku ella ein heika ella ein heiku? Sprotin sigur eitt. Bøkur siga okkurt annað. Eg veit ikki, men í nýggja savninum, Leiftrandi lotusblóma, sum Agnar Artúvertin hevur týtt, har verður haiku stavað heiku, og hjá honum er tað kvennkyn. Sjálvur vildi eg sagt, at talan var um eitt […]
Tey fæstu doyggja um summarið Tú velur aðrar árstíðir Summarið er ókey Men myrki og kaldi veturin er betur Tað er næstan natúrligt at krúpa inn Í myrka hornið og geva upp andan Ella hvat vit geva upp Ella tú sleppur handtakinum á sumrinum Har alt er so opinlýst at onki kann halda fram Alt […]
Úr øllum ættum koma vindar Orð: Rasmus Effersøe Lag: Till Østerland vill jag fara. Úr øllum ættum koma vindar, tó ættin ein mær dámar best, hon fór ímillum fjallatindar, har sum eg havi vinfólk flest. Kom, sveima, mjúki vestanvindur, út yvir akrar, gjøgnum skógv! Tú svalir hjarta mítt eitt sindur, tú minnir meg […]
Í felag vilja vit byggja hetta landið, men tað gongur Vit hava fjøll handan fjøllini og sólina á gólvinum vit hava havið á teldu og hin grábeinta við hondina vit hava vatnið ið drepur og mánan sum eitt mistak vit hava oyggjar í býnum og skemdar breytir vit hava stjørnur í lógva og vinir á […]
Eg traðki ikki í dust blómukrúnuna hjá undrinum í hesum heimiog lati ikki vit drepatey loynimál mær eru fyri á leiðinií blómum, í eygum, á vørr ella í grøv.Ljósið hjá øðrumkøvir gandamáttin í tí ókannaðasum fjalt er í myrkurs dýpi,men egnøri við mínum ljósi um loynimál heimsins,og eins og mánin við sínum hvítu geislumikki minkar […]
Leiðist tær við lagið, einki uttan bæði, yvir sálarvaðið – “kleiv eg eins og barn?” Vistir vóru varnar, vøkkult virðið tarnar, mans og hjarta harðnar – “heiðið” – “kristið” skarn! – Angur ella sorg, bygdist henda borgin, fellur hon í morgin – “kleiv eg eins […]


text:
Kálvur lítli var síðsti katólski prestur í Sandoy í Føroyum. Herviliga grammur var hann í skapi, hádingsmaður og ein rættur óflýggjakroppur, og eru harum enn ymsar frásagnir.
Kletta- og Skarðsbøirnir (»norðuri á Bø« heima á Sandi) eru áfastir við prestagarðsbøin í Todnesi, og norðbinganeytini (neytini norðuri á Bø) vóru Kálvi so bágin við heimagongu á Todnes bø. Ikki hugnaði honum hetta. Hann legði tá fótonglar tætt innan fyri grindina, sum hann læt standa opna til at lokka tey fremmindu neytini inn á bø sín. Um morgunin, tá ið hann hugdi út ígjøgnum gluggan, hevði hann tann stuttleikan at síggja ein hóp av neytum liggja dottin um rygg tætt innan fyri grindina. Hann bretti sær við, tí at bragdið var gingið honum so væl í hond, fór læandi innar í roykstovuna og segði við húskallarnar: »Grímurnar uppi á Bø, nú spjálka tær kleyvum innan fyri grind í morgun!« Stinnur titaði prestur inn um grind, gleðandi seg til at síggja norðbinganeytini føst í fótonglunum, men varð honum dátt við dagin, tá ið hann sá, at tað vóru hansara egnu neyt, ið har lógu, og flestøll av teimum longu deyð. Tá græt Kálvur lítli. Tað er bæði fyrsta og síðsta ferðin, at tað frættist, at hann hevur grátið.
Kálvur læt gera sær gróthús á hólminum í Sandsvatni; har goymdi hann kjøt og annan mat. Løgarsteinar læt hann leggja úr tanganum í Todnesi út í hólmin at ganga eftir. Men synirnir vóru so grammir at stjala kjøt frá pápanum. Ein vetur fóru teir eftir ísinum og miðaðu eftir løgarsteinunum. Teir hava tó ikki verið beint uppiyvir: kelda var í ísinum; hann brast undir teimum, og teir druknaðu allir, seks í tali — hin sjeyndi var eftir; hann var ongantíð uppi í teirra skálkastrikum. Tá ið hetta frættist í Todnes, tá græt Kálvur lítli ikki (tó súrnaði hann í eygunum, sigur søgan).
Kálvs menn høvdu havt fjallgongu í Fjalshaga eitt árið, og Kálvur var farin á rættina til teirra — Klovarætt var tað, innan fyri bøgarðarnar undir Hamri (tætt undir rygginum, ið gongur ímillum vøtnini). Meðan hann stóð og handlaði seyðin, slepti ein av húskøllunum, sum hevði agg tíl Kálvs, einum veðri, sum hann helt á, beint á prestin. Veðurin rendi høvdið fyri bringuna á honum, so hann fall víðopin. Kálvur reistist upp aftur tigandi; men tá ið hann fór av rættini, segði hann við húskallin; “Goldin skulu kultrini úr Slavansdalinum vera tær” (Slavansdalur er undir fjalli í Fjalshaga).
Summarið eftir vóru teir, Haraldur Kálvsson og hin nevndi húskallurin, farnir til bakka at síga í fuglabergið tað, sum rópast “á Drang”. Dagin tann, ið teir skuldu verða drignir upp aftur úr berginum, sást Kálvur at ganga aftur og fram úti við eggina. Haraldur segði tá við húskallin: »Í dag man faðir hava í huga at løna tær bragdið, ið tú gjørdi honum á rættini í heyst; man tað skjótt fara at vera víst; skift um klæði við meg!« Húskallurin so gjørdi, og Haraldur bant seg fyrstur í línuna. Tá ið hann var komin so langt upp, at Kálvur helt seg kenna húskallin á klæðunum, tók hann fram eina brýnda øks, sum hann hevði fjalda undir skikkjuni, setti høvdið út fyri og ætlaði at høgga línuna tvørtur av. Haraldur, sum hevði havt hann í eygsjón, rópaði tá: “Høgg tú, um tú vilt! Eg eri sonur tín kortini.” Kálvur kendi røddina á soni sínum og goymdi øksina aftur; men tá ið sonurin var komin upp heilur og var loystur úr línuni, var hann so illur, at hann bangaði pápan. Húskallurin slapp tá heilur upp eisini og kom ikki aftur til Kálvs síðani.
Árni búði úti í Nesi norðan fyri Hersá (hersi er hvørkikynsorð, tað sama sum hors, t.e. ross. Í Nesi gingu rossini). Kálvur fór til hansara og bað hann koma við sær og hjálpa sær at taka skarvsungar í urðini undir Árnabergi. Teir fóru hagar við báti, men best sum Árni var komin upp á land, róði Kálvur frá aftur og læt hin sita. Ongan veg var gongt heim frá urðini í teirri tíðini; men síðan hevur brimið ruddað so nógv grót burtur, at nú er gongt heim. Har legði Árni síni bein, og Kálvur tók ogn hansara. Enn sæst toftin (Árnatoft), har sum hann búði.
Børn Árna gingu altíð í støðna at biðja fisk eftir tað, at pápin var deyður. Ein dagin hevði Todnesbáturin verið útrógvin — Rasmus Kálvsson var formaður. Kálvur kom og bað bera fiskin niðan í gróthúsið; børn Árna bað hann fara inn í bátin, á floti lá, og fáa sær agn. Sum tey sótu í bátinum, kom Kálvur og skeyt hann frá landi. Rasmus Kálvsson hoyrdi rópini og grátin til teirra og gjørdi seg til at fara eftir teimum í einum øðrum báti; men ovurveður var, ættin lá frá landi, og langur vegur var at draga bátin úr neystinum. Hetta tarnaði hann so nógv, at hann var ov seinur at bjarga teimum. Hann sá bátin við teimum fara inn undir Árnaberg og sorast í briminum. Men Kálvur tordi ikki at koma aftur í ljósmála í tveir dagar; so ræddur var hann fyri soninum.
Ein arbeiðskona hjá Kálvi stóð ein dagin og knoðaði malta. Hon hevði klípt eitt sindur burtur av og bakaði sær ein drýl framíhjá. Kálvur kom gangandi um dyrnar, sá hvat hon hevðist at og smatt avstað aftur. Eina lítla løtu eftir kom hann inn aftur (nú mundi vera bakað, ætlaði hann), og í sama bragdi kipti arbeiðskonan maltadrýlin tíl sín og stakk hann í barmin glóðheitan. Kálvur varð varigur við tað, men lætst ikki um vón. Hann bað hana koma við sær í stundini og bera seg um ánna (hetta var á Sondum, náðinsgarðinum). Hon hevði ongan illgruna og læt sær eftirlíka. Tá ið tey vóru komin at ánni — kvikliga gekk hann — tók hon hann upp á bakið at bera. Hann legði hendurnar í kross, har sum hann kundi ætla, at maltardrýlurin var stungin, og trýsti so á tað fastasta, ið hann orkaði. Hon skar í eitt róp, men hann spurdi, av hvørjum hon rópaði so. Tá í vandanum gekk hon við, hvat hon hevði gjørt. Tað stykki av bróstinum, sum tann heiti drýlurin hevði nomið við, brendist, og fekk hon harav deyðamein.
Ilt var ímillum Kálvs og sonarkonuna (konu Haralds). Ein morgun, tá ið maður hennara var farin út at rógva, spurdi hin gamli hana, hvussu veðrið var. Hon svaraði: “Fagurt veður er; gullið brakar undir fótunum!” Tað var frostið, hon meinti. “Háðar tú meg, so skal eg spotta teg,” segði Kálvur, grammur um tað, at hon helt fragd at honum. Síðan beyð hann arbeiðskonunum í Todnesi, at tær skuldu kynda ein stóran eld “norðuri á breyt” norðan fyri húsini í Todnesi. Hann ætlaði at brenna hana á báli. Men arbeiðskonurnar, ið kyndu, gjørdu tað ógvuliga treyðar og kyndu upp við mold, neytamykju og øllum ruski, at tað skuldi ikki kykna, men rúka dúgliga, og roykurin kom tá eisini at vera so óførur, at sjóbátarnir sóu hann. Sonur Kálvs var á tí miðinum, sum rópast Grynnan og er stutt uttan fyri Salthøvda og endan av Skúgvoy. Tá ið hann sá roykin upp fyri Vørðuna, var honum illa við: “Mestur hevst hin gamli okkurt at í dag!” segði hann og bað hinar rógva til lands. Hann skundar undir teir; allir seta fót í bekk og toga á árarnar. Í urðini í Grótvík settu teir upp, og í somu stund sum Kálvur og menn hansara nøktaðu konu Haralds úr klæðunum til at koyra hana á bálið, kom Haraldur til við sínari bátsskipan og gav pápanum homlubandið so dygt um ryggin. So var hon bjargað. “Hevði tú ikki verið faðir mín, skuldi tú sjálvur farið á bálið,” segði sonurin við pápan.
Eina ferð kærdi Kálvur seg um, at blóðmørurin, ið hann fekk frá húsfrúnni í Húsavík, tá ið hann gisti hjá henni, var ov soltin. Næstu ferð, tá ið hann kom til Húsavíkar at gista, setti hon fyri hann eitt stykki av einari rossavomb, sum hon hevði latið ístur upp í. Tá segði Kálvur: “Mådelig pølse er altid bedst, hvad enten den er af ko eller hest.”
Mong ár eftir Kálvs deyða kom eitt kvøldið harra Klæmint, sum tá var prestur í Sandoy, út undan Skarði (heima á Sandi). Hann sær tríggjar menn koma norður eftir kirkjugøtuni, ein av teimum prestklæddan og gangandi undan. Hinir báðir líkjast ikki natúrligum fólki av nøkrum ættaslagi. Klæmint spyr, hvørjir teir eru, og hvaðan teir koma. Hin prestklæddi svarar: “Eg eri Kálvur lítli, ið prestur var í Sandoy, og hinir báðir eru djevlar úr helviti, ið fylgja mær eftir.” “Hvar ætla tit at fara?” spyr Klæmint prestur. “Vit ætla okkum undir Skarð; menn har hava so ofta heitt á okkum í kortspæli, og nú eru vit komnir at finna teir.” “Støðgið mær her eitt sindur, meðan eg fari heim til húsa!” sigur prestur, fer heim og letur seg í prestakjólan. Teir bíða, til hann kemur aftur, og so allir undir Skarð. Har sita menn og spæla kort við illbønum, blót og bannan. Eitt ókunnugt er komið uppí og vinnur í heilum. Ein maður missir eitt blað undir borðið, vil taka tað upp og sær tá, at einki skil er á niðurpartinum á hesum fremminda. Prestur kemur inn, gevur kortspælarunum hvassa áminning, tekur kortini, koyrir tey í eldin og leggur dýrt við, at so leingi hann er prestur í Sandoy, skal ikki kortspæl vera aftur undir Skarði. So borar hann hol í stovubróstið og rekur fanan út ígjøgnum. Fólkið grætur ella liggur í svímilsi, men prestur lýsir Guds frið og signing yvir tey og fer so út aftur til teir tríggjar, ið standa og bíða fyri durunum. “Tit skulu fylgja mær aftur í sama stað, sum eg hitti tykkum,” sigur hann við teir, og teir fylgja. “Nú skulu tit støðga,” sigur prcstur og tekur at lesa og reka djevlarnar niður ígjøgnum eina hellu. Væl gongur í hond. Kálvur er eftir; tað gongst so treytiliga at fáa hann niður; tá ið komið er at eygnabrúnum, stendur fast, og mátturin vil ganga frá presti. Hann lítur upp og biður Gud hjálpa sær; tá signar Kálvur og gongur undir hellurøðina. Í sama bragdi ripar prestur hælkappan í bollan á honum og biður hann fara til helvitis aftur, sum hann er frá komin. Hælkoytan sæst enn í helluni. Men tá ið prestur kom aftur at húsum, var hann so dravvátur, sum hann var drigin frá grunni.
Kálvi lítla leiddist at vera í Føroyum. Hann fekk tá at frætta, at slotsprestur hjá kongi var deyður, og fór niður, tí hann ætlaði sær at fáa tað embæti. Men hann varð ov seinur, tí ein annar var longu komin í staðin. Kálvur gav seg tá út fyri bartskera til at raka skegg, og kongur tók hann til bartskera sín. Ein dagin, sum hann stóð og rakaði kongi, segði kongur við hann, at um hann blóðgaði seg, skuldi hann missa lívið. Tá var eftir undir kvørkrunum. Tá ið Kálvur rakar tvørtur um barkaknøttin, sigur hann við kong: “Hvør ræður nú fyri londum?” “Tær og vær,” sigur kongur. “Hevði tú ikki sagt hatta, so hevði eg hugsað at skorið teg út úr kýlinum,” sigur Kálvur. “Tað hugsaði eg eisini, at tú mundi gjørt, um eg hevði svarað øðrvísi enn eg gjørdi,” svarar kongur. Síðan varð Kálvur lítli tikin og dømdur frá lívinum.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
- Tíðindi, mentan og ítróttur
Tilflytarar verða fluttir heimaftur
Flogfør við tilflytarum fara hvønn dag úr Libya til Nigera, Fílabeinsstrondina, Senegal og onnur lond í Afrika.
Tilflytararnir hava hildið til í legum í Libya, og CNN hevur avdúkað, at teir stundum verða viðfarnir sum trælir.
Tá hetta kom undan kavi, komu afrikanska samgongan og ES ásamt um at senda tilflytararnar heimaftur.
Ætlanin er at senda 15.000 tilflytarar úr Libya fyri nýggjár.
Libya hevur verið transit-land fyri túsundtals tilflytarar úr Afrika, sum royna at sleppa til Evropa.
At borgararkríggj herjar í Libya, ger støðuna uppaftur verri.
Afrika-tíðindamaðurin hjá danska kringvarpinum, Søren Bendixen, sigur, at tað er misjavnt, hvat tilflytararnir koma heimaftur til.
Teir eru sera vónsviknir av, at royndin at sleppa til Evropa miseydnaðist, sigur Søren Bendixen.
Sí eisini


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Vestmanna Sangkór og Rútmiska kórið í Hoydølum jólakonsert í Vestmanna
09.12.2011
Sunnudagin 11. desember '11 kl. 17 verður jólakonsert í Vestmanna Kirkju við Vestmanna Sangkóri og Rútmiska kórinum í Hoydølum.
Tá tvey so ymisk kór fara saman um eina konsert er sjálvsagt, at skráin verður sera fjølbroytt, ikki bara í sangskránni, men eisini í ymisku framførsluni hjá hesum báðum kórunum.
Har vera traditionellir jólasangir, føroyskir, enskir, danskir og onkur týskur. Úr rúgvuni kunnu vit nevna teir føroysku Maria var moyggin (Mariuvísa), Mítt hjarta tilhald hevur, Upp gleðist allir og Nissumanna og nissupápi.
Millum teir ensku verða In The Bleak Midwinter, Deck The Halls, The Little Drummer Boy, Gabriel's Message og Winter Wonderland. Nakrir danskir jólasangir verða eisini, umframt tann týski Jesus bleibet meine Freude.
Tað er Hans Pauli Tórgarð, ið stjórnar teimum 35 sangarunum í Rútmiska kórinum í Hoydølum. Hetta kórið plagar at standa aftanfyri vælumtøktu sangleikirnar, sum skúlin hevur sett upp seinastu árini. Men tíð er eisini til annað sangvirksemi. Og sum tað liggur í navninum hevur kórið hevur havt ymsar sangskráir við rútmiskum tónleiki frammi síðani seinasta sangleik, rock, jazz - a capella og saman við tónleikabólki, umframt klassiska sangskrá.
Vestmanna Sangkór er eitt av royndu føroysku kórunum, sum við sínum serstaka ljómi gjøgnum árini hevur verið við til at ment føroyskan blandaðan kórsang. Skiftandi leiðarar hava stjórnað kórinum tey 31 árini, og serligan týdning hevur tað havt, at tann navnframi tónasmiðurin, tónleikarin og kórleiðarin Kári Bæk myndaði kórið í útvið 20 ár. Í ár eru tey so heppin at hava ein ungan spennandi kórleiðara, nevnliga Leif Hansen, sum eisini fer at seta sín fríska dám á kórið og framførsluna.
Øll eru hjartaliga vælkomin.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Orð og lag: Petur Háberg Jacobsen
Fari er at skýma nú er vetur
Blað av trænum hvarv og sólin svann
Løturnar í litum eru horvnar
Av døgum mettur tí eg sakni teg
Innanfyri gluggan gamal siti
Starandi í míni gloymdu verð
Gevi ikki far: var sól og summar her?
Gloymi tíð og stað tó minnist teg
Frostið glitrar fryst er gamla gøtan
Hvítna fjallatindar nú er kalt
Hugsið um tað tíð eg aftur minnist
Fjart í minnið gleðir okkurt meg
Eygu tung tó brosið blítt um minnið
Gamla gøtan har í sólin sá
Fann eg teg og fylgdi tær til deyðan
Bíði nú til summar aftur er


text:
Orð og lag: Norman J. Clayton
Týtt: Victor á Lakjuni
Upprunaheiti: He holds my hand
1. Jesus, mín Harri, trygt leiða meg skal
av fold til dýrdarlond;
einki meg sakar, hann førir meg væl,
fast heldur mær hans hond.
Niðurlag: Hann leiðir meg, Jesus varðar meg,
trygt heim til Himmals hann vísir veg,
hvønn dag í varðveitslu hevur meg.
Hann leiðir meg, Jesus varðar meg,
er langt enn á mál,
trygg og bjargað mín sál.
Hann skal leiða meg.
2. Vandarnir hótta, og myrk leiðin er,
men Jesus leiðir meg.
Hann er mín styrki á troyttandi ferð,
um myrkrið hylur veg.
3. Trygt hann mær heldur hvønn dag, hvørja stund
á lívsins vandaveg.
Styrki hann gevur í innastu grund,
til staðin nái eg.


text:
heimasíða
Tørvar tykkum eina heimasíðu?
At vera til staðar á alnótini er í dag eitt krav, tí tað er her, ið kundarnir leita sær upplýsingar um títt virki, vørur og tænastur. Tað nýtist tó ikki at vera ein stór og dýr loysn, tvørturímóti. Tað kann ístaðin vera ein einføld kunningarsíða, so møguligir kundar finna tykkum á netinum.
Okkara síður verða settar upp í sonevndum ’responsivum’ sniði, sum fær innihaldið at tilpassa seg fartelefonir og tablets. Um tit longu hava eina heimasíðu, men mangla ein umsitara, ið javnan røkir síðuna, er hetta ein tænasta, ið vit bjóða. Harvið er tykkara síða altíð dagførd.
Vit hava nógvar royndir í at gera og menna brúkaravinarligar og sigandi heimasíður og síðani at viðlíkahalda og reka hesar. Í felag finna vit eina loysn, ið nøktar tykkara tørv.
Møtið tykkara málbólki á Facebook
Fá tína egnu facebooksíðu í einfaldari uppseting og við myndum ella grafikki í rættari stødd. Vit gera síðuna upp á nakrar fáar dagar, og kunnu røkja hana við eini klippikortsavtalu. Ella vit læra tykkum..
Hava tit í dag eina facebooksíðu, hyggja vit fegin upp á hana og koma við góðum ráðum til, hvussu hon møguliga kann gerast betri. Tað kann vera ein framsíðumynd, sum ikki passar í støddini. Ella hvussu ofta ein leggur tilfar út og hvussu ofta.
bannaralýsing
Fáið eina bannaralýsing á netinum
Fá eina bannaralýsing á netinum: portal.fo, in.fo, vp.fo ella ein av hinum portalunum. Vit gera einfaldar bannarar við ella uttan rørslu (flash). Saman finna vit útav tykkara tørvi.
tíðindabræv
Røkk tinum kunda beinleiðis.
Hava tit umhugsað at senda tíðindabræv til kundarnar og harvið kunna teir tykkara virki, tilboð, vørur og tænastur?
Vit gera eina skabelón við tykkara litum og búmerki, so tit bert skulu seta tykkara myndir og tekst inn. Á henda hátt koma øll tíðindabrøvini at vera eins. Vit brúka Mailchimp, sum er ókeypis upp til eitt ávíst tal av tilmeldaðum móttakarum.


text:
TÍÐINDI
Veitst tú, at vanligar røntgenmyndir kunnu takast á øllum trimum sjúkrahúsum?
Býrt tú eitt nú í Eysturoynni ella í Norðoyggjum, er møguleiki fyri at fáa tikið allar vanligar røntgenmyndir á sjúkrahúsinum í Klaksví... Les meiraApríl 9, 2018
Møguligt verkfall á donsku sjúkrahúsunum
Danska sjúkrahúsverkið fyrireikar seg til eitt møguligt verkfall 4. apríl. Í fyrstu atløgu verður akutt viðgerð ikki ávirkað, og skuldi v... Les meiraMars 28, 2018
Forstjórin fyri sjúkrahúsverkið byrjaður í starvinum
Í dag er Jóanis Erik Køtlum byrjaður í starvinum sum forstjóri fyri føroyska sjúkrahúsverkið og sum stjóri á Landssjúkrahúsinum. Fyrstu... Les meiraJanuar 2, 2018
Klaksvíkar sjúkrahús akkrediterað
Í februar vóru fólk frá danska stovninum IKAS og kannaðu um føroyska sjúkrahúsverkið lýkur dygdarkrøvini, sum Den Danske Kvalitetsmodel set... Les meiraApríl 10, 2017
Skurðviðgerðir
Leiðslan á KS hevur valt at kunngerða eitt aktivitetsskema fyri alt árið 2017, saman við einum yvirlitið yvir tær ymsu skurðviðgerðirnar, i... Les meiraFebruar 15, 2017
Heildarætlan
Umboð fyri Klaksvíkar kommunu og Klaksvíkar sjúkrahús, saman við hjálparfólki, hava skrivað ein Heildarætlan fyri heilsutænastur í Norður... Les meiraOktober 18, 2016
Fyrilestur um Petø venjingar
Í samband við, at vit hava haft hetta tilboðið fast á Klaksvíkar Sjúkrahúsi síðan 2011, vilja vit við hesum bjóða til ein fyrilestur um P... Les meiraFebruar 24, 2016
Heimasíðan nýtt snið
Við hesi nýggju heimasíðuni vóna vit at veita okkara viðskiftafólki eina betri tænastu. Síðan er einføld, og tað er ikki torført at leit... Les meiraNovember 19, 2015
Klaksvíkar Sjúkrahús
Á Klaksvíkar Sjúkrahúsið starvast umleið 150 starvsfólk, býtt í umleið 20 starvsbólkar, ið samstarvað við Landssjúkrahúsið og Suðuro... Les meiraNovember 19, 2015
Viðgerð fyri nýrastein í Føroyum
Í januar 2015 gjørdist tað møguligt, hjá føroyskum sjúklingum við nýrasteini, at verða viðgjørdir í Føroyum og hetta er eitt stórt fram... Les meiraNovember 19, 2015
Nýumvæld skurðstova
Skurðstovan, sum varð tikin í nýtslu í 1988, er nú totalrenoverað og varð tikin í nýtslu aftur mitt í Septembur. Vit kunnu fegnast nýggja ... Les meiraNovember 19, 2015


text:
Orð: Hans Andrias Djurhuus
Lag: Christoph Ernst Friedrich Weyse (Nú vakni øll úr svøvni glað)
1. Minst til at biðja Faðirvár,
minst til at signa teg;
tá sendir Harrin eingil sín
at hjálpa tær á veg.
2. Og Harrans góðska fylgir tær,
ið hvar tín fótur fer,
og eingilin við tína lið
tær altíð góður er.
3. Á songarstokki situr hann
og signar svøvnin tín;
hann gevur tær ein ljósan dreym
og leiku fríð og fín.
4. Og grætur tú, hann kínir tær
og turkar tíni tár –
tí skalt tú altíð signa teg
og biðja Faðirvár.


text:
Tað eru ongir avgjørdir trupulleikar, ið vit ikki kunnu loysa. Grundarsteinurin undir okkara hugsanarhátti er júst, at tað eitur "avbjóðingar" fram um "forðingar." Tað er okkara fatan, at tær frælsu Føroyar skulu hava tey somu tilboðini, ið aðrar tjóðir hava, men vit ásanna eisini, at tað eru ymiskar avbjóðingar, ið skulu basast, áðrenn vit av sonnum kunnu kalla okkum fræls. Lat okkum bara altíð hava í huga, at vit eru ein tjóð, ið ikki er ómøgulig, men sum er full í møguleikum!
Unga Tjóðveldið varð sett á stovn, og var tað frá byrjanini av felag teirra ungu, sum fylkjast á frælsisleið. Felagið skuldi virka undir stevniskrá Tjóðveldis, og stevnan var frá byrjanini av grundarlagið undir ungdómsfylkingini. Frælsislyntur ungdómur í Føroyum kundi ikki góðtaka, at Føroyar var í eini hjálandastøðu, har ið føroyska tjóðin varð kúgað, sum eitt óvirðiligt fólk, ið ikki kundi klára seg sjálvan. Endamálið var at skipa Føroyar sum sjálvstøðuga tjóð. Unga Tjóðveldi virkar enn í dag fyri sama endamáli, at stovnseta føroysku tjóðina, sum sjálvstøðug tjóð.
Hvørjar Føroyar?
Tað býr ein rættvísiskensla í okkum øllum. Allur okkara politikkur er bygdir á rættvísi. Tað er ikki meiri enn rættvíst, at ein og hvør tjóð hevur valdið yvir sínum egnum landi. Tað er rættvíst, at allir samfelagsborgarar hava somu fortreytir fyri einum sømiligum lívi, og tað er rættvíst, at allir føroyingar merkja ágóðan av tí, ið allir føroyingar skulu hava rætt til, nevniliga okkara tilfeingi.
Vit spyrja teg, "Hvørjar Føroyar ynskir tú?" Ynskir tú einar veruligar Føroyar, ið ikki bara eru ein klombur á tí donsku fíggjarlógini? Ynskir tú felagsskap við umheimin, ið ikki avmarkar seg til ríkisfelagsskapsins trongu skógvar? Ella ynskir tú at byggja land saman við okkum?
Tað, ið ikki er nóg gott, skalt tú broyta. Um tú ert ónøgdur, er tað tín avgjørda skylda at gera vart við tað.
Fortreytin fyri, at vit øll skulu kunna liva her, er at øll liva upp til sína demokratisku skyldu. Unga Tjóðveldið er eitt felag, ið er grundað á visjónir fyri einum nýggjum samfelagi. Einum samfelagi, ið skapar karmar fyri lívinum hjá tær, mær og okkum øllum. Men hvussu skal títt lív betrast, um ongin veit hvat er galið? Hvussu skalt tú verða góðtikin, um tú ikki bjóðar teg fram?
Unga Tjóðveldið er felag teirra, ið vilja bjóða seg fram í stríðnum fyri rættvísi. Unga Tjóðveldið er felag teirra, ið vilja berjast fyri rættvísinum hjá hvørjum øðrum. Felag teirra, ið vilja arbeiða fyri, at fólkaræðið aftur skal ráða. Vit eru øll fólkið, og um Føroyar skal kallast eitt fólkaræði, er tað so ikki ein sjálvfylgja, at vit skulu lata fólkið ráða?


text:
Gjør
Gjør (frøðiheiti - Podiceps auritus), summstaðni nevnd bárafjatla, er lítið størri enn lundi. Aftanvert um høvdið hevur hon ein stóran krans av klønum, gulum og svørtum fjøðrum. Bringan og síðurnar eru vakurt reyðbrúnar, bakið dimmbrúnt við ljósari gráligum strikum, í neðra er hon hvít. Ungfuglurin er javndimmur omaná og hevur ongan krans. Eisini tær gomlu missa kransin um veturin. Vel hevur hon einki. Fitjurnar eru klovnar.
Reiðrið ger hon sær helst í tjørnum og lítlum vøtnum og tjóðrar tað við longum stráum fast í bukkabløð og annan vatnvøkstur. Dúnungarnir eru svartir. Stundum sæst hon svimja við teimum uppi á bakinum. Føðin er mest smásíl, marflugur og tílíkt. Gjør eigur nógv í Íslandi. Í Føroyum er hon sjaldsom at síggja. Og bara hendinga ferðir veit nakar hana hava átt her. Í 1945 átti ein á Toftavatni og fekk 5 ungar, men 3 av teimum hvurvu - helst tiknir av fugli; ikki so undarligt, at hon tá ikki hevði hug at koma aftur.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Prámurin «Akademik Lomonosov», ið skal bera kjarnorkuverkið við tveimum uranriknum reaktorum allan vegin úr St. Pætursborg, er 144 metrar langur, 30 metrar breiður og 10 metrar høgur.
Kjarnorkuverkið kann sambært eigaranum, almenna russiska kjarnorkufelagnum Rosatom útvega einum stórbýi við 200.000 fólkum streym.
Næsta vár ella summar ætlar felagið at sleipa verkið ta 2.300 fjórðingar longu leiðina frá Baltic-skipasmiðjuni í St. Pætursborg til Murmansk á Kolahálvoynni, skrivar Aftenposten. Ferðin, ið verður mett at taka tríggjar-fýra vikur, gongur umvegis Eystursjógvin og Kattegat og síðani framvið allari norsku strondini.
Fleiri ósvaraðir spurningar um trygdina
Norðurlond hava í fleiri ár roynt at fingið upplýsingar úr Russland um, hvussu ætlanin er at fremja sleipingina og boðið russum trygdarsamstarv. Men fyribils hevur Rosatom verið sera sparið við at útflýggja upplýsingar.
Norski uttanríkisráðharrin, Børge Brende, er sera ivasamur um ætlanina:
– Uttanríkisráðið er sera atfinningarsamt mótvegis ætlanirnar um at sleipa «Akademik Lomonosov» framvið norsku strondini. Hjá norsku myndugleikunum er avgerandi at hava tætt samband við russisku myndugleikarnar um trygdina og tilbúgvingina, og mangir ósvaraðir spurningar eru knýttir at hesi ætlanini, sigur hann.
Krepputilbúgving
Hann vísir á, at farvøtnini, sum sleipingin skal ígjøgnum, eru sera viðkvom, og at eitt møguligt óhapp tí kann fáa álvarsamar avleiðingar.
Statens strålevern og Kystverket fyrireika nú krepputilbúgving saman við starvsfeløgunum í hinum norðurlondunum.
Tað ringasta, ið kann henda, er um eldur tekur seg upp umborð, at prámurin søkkur ella at trossarnir slitna, so hann fer á land í norska skergarðinum.
Fer at hava brúkt kjarnorkubrenni umborð
– Vit hava fingið at vita frá russum, at kjarnorkuverkið skal læsast niður eftir eina royndarkoyring í St. Pætursborg. Undir ferðini norðureftir fer brúkt kjarnorkubrenni at vera umborð. Hetta ger flutningin upp aftur meiri vandamiklan fyri umhvørvið, enn um óbrúkt kjarnorkubrenni var umborð, sigur Per Strand, deildarstjóri í Statens strålevern.
Sambært Rosatom fer «Akademik Lomonosov» at hava 179 kilo av uran-235 umborð. Sleipingin verður løgd til várið ella summari til tess at sleppa undan hørðum vindi. Prámurin við kjarnorkuverkinum hevur onga skrúvu ella sjálvstøðuga drívmegi og er fullkomiliga tengdur at hjálp frá sleipibátinum.
Fáa trupulleikar við 15 sekundmetrum av vindi
– Russar hava sjálvir upplýst, at sleipingin verður trupul at fremja, um vindmegin fer upp um 15 metrar um sekundið. Ætlanin er tí, at norðmenn skulu velja út nøkur hóskandi støð sum neyðhavnir, váttar Johan Marius Ly, deildarleiðari og stjóri fyri tilbúgving í Kystverket.
Granskarin Reidun G. Skaland á veðurtænastudeildini hjá Meteorologisk institutt í Blindern hevur eftir áheitan frá Aftenposten hugt at vindmátingum framvið pørtum av norsku strondini seinastu tretivu ár, og niðurstøða hennara er púra greið:
– Varir sleipingin í fýra vikur í mai, juni, juli ella august, slepst valla undan vindmegi omanfyri 15 metrar um sekundið. Tað er púra vanligt við slíkum vindi framvið strond okkara, eisini í summarmánaðunum, sigur hon.
Enn er ikki greitt, hvørji støð skulu brúkast sum neyðhavnir.
– Vit umhugsa eisini at fylgja við flutninginum við eyka sleipibátum, sum kunnu vera klárir at veita russum hjálp við sleipingini, sigur Johan Marius Ly.


text:
Tá stóra norðurlendska jólabókin hjá Bo Bedre kemur út, er høvundurin aftur í ár føroyskur. Tað er Elisabeth Kruse, omanfyri, sum rekur fyritøkuna Glotti, ið selur tekst, myndir og uppskriftir um sniðgeving til norðurlendsk bløð og altjóða forløg. Her er ein opna úr nýggju jólabókini um at prýða norðurlendska jólaborðið.
Í Føroyum er sjáldsamt at bøkur verða prentaðar í stórum tali. Hægstu upplagstøl eg veit um eru 3000 eintøk. Tað er tó lítið í mun til bókarúgvuna hjá Bo Bedre, sum prentar jólabókina í 500 000 eintøkum, ein hálv millión. Helst er hetta hægsta upplagstal á danska bókamarknaðinum. Jólabókin, sum Elisabeth aftur fer at gera næsta ár, verður givin út í Noregi, Svøríki, Finnlandi og Danmark, og forlagið Gyldendal hevur aftur í ár keypt bókina til teirra haldarar. Í bókini eru nógvar uppskriftir úr gerandistilfari, millum annað hvussu tú gert eina jólastjørnu úr mjólkapakkanum.
Bo Bedre er mest lisna danska tíðarritið. Blaðið kemur eina ferð um mánaðin og skrivar um innrætting, desein og handilsvørur til íbúðina. Skrásetta upplagstalið er 88.000 og Galluppkanningar vísa at 654.000 fólk lesa blaðið hvønn mánað. Tað er forlagið Benjamin Media A/S, sum svenske Bonnier samtakið eigur, ið gevur Bo Bedre út í Danmark og síðani 2003 eisini í Noregi. Í Bo Bedre nummar 1 og 2 í 2015 hevur Elisabeth sonevndar styling uppgávur við møblum. Í nýggju jólabókini eru eisini einfaldar uppskriftir at klippa ymiskt til jóla.


text:
Um eitt ting, sum sløðist illa og verður lænt nógv út, er í Føroyum orðtakið: Hatta er sum Húsamannahatturin. Um henda hatt, sum er vorðin orðtak, og um teir, sum áttu hann, er ein søga.
Einaferð fyrr í tíðini livdu í bygdini á Húsum í Kalsoynni seks menn. Teir bundu saman felag, eitt ringt og óvandaligt partaníggj, sum altíð gjørdi illverk og skaða á aðrar menn, rændi og stjól, so teir vóru einki annað nevndir av øðrum fólki uttan “húsarænararnir”. Teir fingust við at rógva út, men vóru reiðuliga ikki lystarsterkir. Eitt stórt hol er inn í bergið ímillum Húsa og Mikladals, norðanvert við Lunnarsgjógv, sum er mark ímillum hesar báðar bygdirnar; tað er til støddar og í skapilsi sum ein ógvuliga stór stova; sjógvurin gongur inní, og loftið uppiyvir er rundað sum eitt hválv. Har er atdjúpt, so bátar kunnu leggja heilt innundir. Holið er nevnt eftir hesum húsamonnum og kallast enn á døgum “Húsamannaholið” ella “Húsastovan”, tí har høvdu teir oftum tilhald, helst tá ið teir lógu og lúrdu eftir bátum. Einaferð tá ið teir vóru farnir til útróðrar av lítlum huga - dýrdarsjógvur var - løgdu teir seg við bátinum inn í hetta holið og tóku at oysa hvør annan undir við sjógv. So snúðu teir heimaftur, ongul í reyv, og søgdu fyri konufólkinum heima, at tað var ódn í sjónum, so tað var ikki torgandi út við báti; men blikalogn var allan dagin. Einki arbeiði tímdu teir at fáast við. Eina ferð hittu teir uppá, at teir skuldu fara til Kunoyar at stjala tøð, tí teir høvdu frætt, at tøðini har skuldu frukta so ógvuliga væl. Teir fóru eina fyrstu páskanátt, komu væl fram og fyltu bátin við tøðum, sum teir tóku úr Skánakøsti (suðuri á Bø í Kunoy); úr tí køstinum skuldi tað frukta best. Men tá ið teir fóru heimaftur, kyldi hann høgt, og vestfalsbroddur var í firðinum. Tá ið teir vóru komnir nakað miðskeiðis, var tað sovorðið slups og so nógvur sjógvur gekk á tøðini, at teir mundu sokkið, men bjargaðu sær tó við at blaka helvtina av farminum út. - Teir høvdu fyri sið at flyta menn og so seta teir upp á andnes og útnes, har sum teir kundu ikki sleppa frá aftur, men vóru at fløða burtur ella doyggja í hungri. - Einaferð drópu teir ein mann og høvdu hann til agns. Harum er henda frásøgn: Ein morgun, tá ið teir fóru til útróðrar, kom ein maður úr Elduvík, sum ætlaði sær yvir um fjørðin. Hann var nakað seinur á veg, tí teir vóru um at leggja frá landi, tá ið hann kom; hann rópaði á teir og bað lova sær við teimum yvir um fjørðin. Teir øntu ikki aftur, men løgdu frá landi. Hann leyp á sjógvin, treiv eftir bátinum og fekk báðar hendur um æsingina. Har hekk hann afturií, meðan teir róðu teirra leið fram. So hildu teir, at hann darvaði bátin ov nógv, og ein tók ein fótalunn og slerdi hann á skøvningin so dygt, sum hann orkaði. Maðurin slepti og datt niðurfyri. Teir róðu frá honum, men snúðu brátt aftur til hansara og drópu hann, tóku hann so við sær og goymdu hann í “Húsastovuni”, hvar teir høvdu hann liggjandi á floti fastbundnan (summi siga, at teir bundu hann fastan til ein lunn og hongdu henda lunn tvørtur um Lunnarsgjógv). Hvørja ferð teir so fóru til útróðrar, róðu teir til hansara og skóru av honum til agns. Kunoyingar fingu illgruna, tí húsamenn fiskaðu so ógvuliga væl og teir sjálvir einki. Teir fóru tí at ansa eftir, hvussu hetta bar til, og raktu við mannin, ið hinir høvdu til agns. So kom hetta í ljósmála. - Einaferð fóru húsarænararnir at síga eftir lundum norðuri í Dali. Teir lótu ein mann niður í gjónna í bjargalínu, men línan royndist ov stutt; teir tímdu ikki at draga uppaftur, men skóru av í erva og sleptu so línuni. - Eina aðra ferð, tá ið teir vóru farnir til útróðrar, funnu teir úti á havinum ein bát flótandi við einum manni í. Tað var ein útróðrarbátur av Eiði. Tað hevði verið stormur av landsynningi; eiðismenn høvdu vunnið heim undir Torvanes (vestan fyri húsini á Eiði), men vóru so riknir aftur til havs. Teir vóru tá møddir og illa heitnir, neyðarmenninir. Um náttina blíðkaði móti degi, men so brast óveðrið á aftur, og teir róku eystur á Dánialsmiðið (á várleiðini). So strangur hevði andróðurin verið hjá teimum, at av átta monnum vóru teir sjey deyðir, tá ið húsarænararnir raktu við bátin. Hin eini maðurin, ið livdi eftir við neyðarlívi, var formaðurin sjálvur, durhúsbóndin av Eiði, og hann sat við einum bláum tóhatti á høvdinum. Hann var glaður, neyðardýrið, tá ið hann sá bát, og hugsaði, at teir komu honum til hjálpar; men hann skuldi fáa annað at vita. Teir løgdu til hansara, nøktaðu hann úr klæðunum og sleptu honum so aftur í bátin, sum teir oystu fullan av sjógv. Hatt hansara fingu teir hug til at eiga og tóku hann til sín. So rýmdu teir sín veg og lótu bátin við tí nakna manninum í reka, hvar hann vildi. Meðan teir róðu heim aftur, eygleiddu teir alla tíðina mannin. Tá ið teir komu á Húsarákið (mið úti í Kalsoyarfirði, tríggjar fjórðingar uttan fyri norðurendan av Kalsoynni), sótu kalsoyingar (mikladalsmenn) har og royndu miðið. Sum húsarænararnir komu rógvandi fram við teir, hoyrdu teir ein á Húsabátinum siga: “Enn hýkur hann úti í eysturi!” Kalsoyingar góvu sær ikki far um hetta tá við tað sama, tí teir høvdu ikki sæð Eiðisbátin, men seinni, tá ið frættist um hattin, grunaðu teir, hvat ið meint var. Hatturin, sum teir høvdu tikið av durhúsbóndanum, varð skjótt tiltikin, og kallaður Húsamannahatturin. Teir áttu hann allir í felagi og skiftust til at hava hann, tá ið teir fóru at ferðast, so tað man vera satt, sum sagt er, at teir klandraðust ofta illa um hann. Slíkir tóhattar vóru nógv nýttir tá, helst tá ið menn fóru til høgtíðir ella til at fríggja. Hvar ið hesir húsamenn vóru saman í ferðum, høvdu teir hattin hvør sína løtu, til dømis í brúdleypum. Í brúdleypum skuldi hvør maður hava hattin undir hondini, tá ið hann fór til offurs. Bitar vóru tá í tíðini í kirkjunum; har løgdu allir hattarnar uppá og tóku niður av aftur, tá ið teir fóru at offra. Hin fyrsti av húsarænarunum, ið fór at ferðast við hattinum, gjørdi sær ørindi til Eiðis at fríggja til einkjuna eftir durhúsbóndan, sum teir høvdu tikið bæði lívið og hattin av; men hon kendi við tað sama hattin, ið maður hennara hevði átt, og harafturat knívin og slíðrarnar (tað høvdu teir eisini tikið). Hon østist upp av reiði, tí hon kundi nú vita, at hetta húsaslagið hevði forkomið manni hennara, koyrdi hann út og segði, at, so leingi sum teir livdu, hann og tað slagið, sum hann var uppií, skuldu teir vera eyðkendir menn og fjónaðir av øllum.
Seyð fingust teir eisini við at ræna sum mangt annað. Bæði Villingadal og Ritudal løgdu teir fyri og kundu síggjast uppi á eggini frá Mikladalsbygd. Einaferð fór bóndin á Sunnanágarði í Mikladali eftir teimum heim á Mjóva (har stóð rætt teirra) og loysti seyð sín, sum teir høvdu bundið; men einki fingu teir gjørt honum.
Tað er sagt um húsarænararnar, at teir vóru annarleiðis mæltir enn hitt fólkið, og helst var tað tað, at teir skurraðu so illa. Tað skuldi koma av tí, at, tá ið Eiðisbáturin var horvin, og tað frættist um henda vælsignaða hatt, so bað prestur Gud um, at tað mátti roynast og kennast á onkun hátt, hvørjir ið høvdu dripið eiðismenninar, annaðhvørt í tosi ella í øðrum atburðum teirra, sum gjørt tað høvdu. Tá broyttist málið hjá húsarænarunum, og teir komu allir til at skurra.
Tað síðsta, ið hoyrdist frá teimum, var, at teir fóru á fjall suður í Haga (sunnan fyri Húsar). Har róku teir seyðin gjøgnum ein dal oman í fjøruna og inn í ein skúta inn undir ein stóran klett. Tað var rætt teirra. Søgn er, at teir komu til ilnar á rættini og tóku at deilast; men sum teir vóru mitt í klandrinum, leyp bergið niður yvir teir og byrgdi teir inni, so alt, bæði menn og seyðir, doyði. Sagt er eisini, at illstøða teirra stóð av einum morreyðum seyðbandi, og tí hava húsamenn til henda dag ikki nýtt móreyð seyðbond. Eitt var tó, sum slapp haðani við lívinum; tað var ein tík, og hildið var, at henda tík hevði gjørt minst ilt av øllum - tí slapp hon.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Hann vikar tí ikki heldur enn Koltri, er eitt gamalt orð. Einaferð skuldi ein risakelling fara at draga oynna Koltur til at líva Mykinesi. Hon fatlaði Koltur, men sum hon strongdi á, dragnaði fetilin hjá henni, og hon stoyttist beint eftir høvdinum. Ein fles er sunnan fyri Mykines, sum nevnist Uldalíðflesin; men tað gamla navnið var Skinnherjan eftir hesari somu risakelling, tí flesin skal vera høvdið á henni.
Jakob Jakobsen: ”Færøske folkesagn og æventyr”, 1898-1901.
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
– Arktisku londini og skipaferðsluídnaðurin ynskja at skipa fyri tryggari og umhvørvisvinarligari skipaferðslu í norðurumráðunum. Nýggja átakið kann stuðla upp undir hetta, sigur norski vinnumálaráðharrin Monica Mæland í tíðindaskrivi.
Arbeiðsbólkurin PAME (Protection of the Arctic Environment) undir Arktiska Ráðnum hevur stovnað Shipping Best Practice Information Forum í samstarvi við sjóferðsluídnaðin.
Partarnir hittust fyrstu ferð í London 2. hvítusunnudag 5. juni.
– Stovnanin av hesum átakinum er eindømi í altjóða høpi, og er úrslit av góðum samstarvi millum myndugleikar, vinnuna og granskingarumhvørvið, sigur Monica Mæland.
Kelda: maritime.no


text:
Føroyska Sjómansmissiónin
18.02.2017 - 16:26
Fiskur > Tíðindi > Føroyar
Í 2002 kom hann, sum nýbygdur trolbátur í føroyska flotan og kallaðist Norðleivur. Báturin er 17,8 metrarlangur, 5 metrar breiður og hevur ein 425 HK Mitsubishi motor.
Í 2011 varð hann seldur og fekk navnið Dragasund. Síðani er hann aftur seldur, men varðveitti navnið.
Nú er so Dragasund komin í eitt nýtt felag, sum eitur P/F Fiskivarði. Eigarar eru Bjarni Kass, P/F Tindur og Fróði L. Ejdesgaard.
Samstundis verður Dragasund gjørdur um til línubát.
- Orsøkin er einfølt tann, at tað er nærum ógjørligt at fáa nøktandi rakstur í vinnuna hjá Dragasundi og hjá smærru trolbátunum, sigur Bjarni Kass.
Dragasund liggur í Klaksvík, har umbyggingin eisini fer fram. Tað er Pomek í Klaksvík, sum stendur fyri umbyggingini, og sum eisini skal seta nýggju línuútgerðina frá Mustad í bátin. Eftir ætlan verður arbeiðið liðugt í apríl.
Dragasund kemur at eita Fiskivarði, og seks mans verða við. Skipari verður Fróði Leivsson Ejdesgaard.


text:
Svenska fótbóltslandsliðið
Svenska fótbóltslandsliðið (Svenskt: Sveriges herrlandslag i fotboll) umboðar Svøríki í fótbólti og verður stýrt av Svenska Fotbollförbundet, ið er svenska fótbóltssambandið. Heimavøllurin hjá Svøríki er Friends Arena í Stockholms län. Høvuðsvenjari hjá Svøríki er Erik Hamrén.
Innihaldsyvirlit
Hagtøl allar tíðir hjá liðnum[rætta | rætta wikitekst]
Talvan niðanfyri vísir vunnir, taptir og javnleikir hjá svenska landsliðnum allar tíðir.[1] Dysturin millum Danmak og Svøríki á EM undankappingini 2008 hin 2. juni 2007 telur her sum javnleikur.
Hagtølini eru dagførd pr. 30. mai 2016.
- *Tá ið talan er um javnleikir í talvuni, eru íroknaðir knockout-dystirm ið vóru avgjørdir við brotssparkskapping.
Leikarar[rætta | rætta wikitekst]
Núverandi hópur[rætta | rætta wikitekst]
Fylgjandi 23 leikarar hava fingið landsliðsboð til EM í fótbólti 2016.[2]
Dystir og mál eru dagførd pr. 30. mai 2016 aftir dystin móti Slovenia.
Nýlig landsliðsboð[rætta | rætta wikitekst]
Fylgjandi 36 leikarar hava eisini fingið landsliðsboð til hópin hjá svenska landsliðnum innanfyri seinastu 12 mánaðirnar.
Leikarar við flestum dystum og málum[rætta | rætta wikitekst]
Dagført 30. mai 2016.
Topp 10 leikarar við flestum landsdystum[rætta | rætta wikitekst]
Leikarar við feitari tekst eru enn virknir leikarar á svenska landsliðnum.
Topp 10 málskjúttar[rætta | rætta wikitekst]
Leikarar við feitari tekst eru enn virknir leikarar á svenska landsliðnum.
Keldur[rætta | rætta wikitekst]
- ↑ "Landskamper 1908–2012" (in Swedish). SFS-Bolletinen. http://www.bolletinen.se/. Heintað 1 June 2012.
- ↑ "EM-truppen uttagen" (in Swedish). Svenskfotboll. 11 May 2016. http://svenskfotboll.se/landslag/herrar/arkiv/landslag/2016/05/trupp-em2016/. Heintað 11 May 2016.


text:
Grein um atferð hjá kombikkum
Ása Johannesen, ph.d. lesandi við University of Leeds í Onglandi hevur, saman við vegleiðarunum Lesley Morrell og Alison Dunn, fyri stuttum útgivið grein í tíðarritinum Animal Behaviour. Greinin eitur: "Olfactory cue use by three-spined sticklebacks foraging in turbid water: prey detection or prey location?" og er í løtuni "in press", men tøk á netinum
Í greinini verður atferð hjá kombikkum viðgjørd. Tvær kanningar, sum royndu at svara spurninginum "hvussu væl duga kombikk at brúka luktisans til at finna mat?", vístu, at luktur ávirkar, hvussu væl kombikk duga at finna mat. Tó vóru úrslitini ikki heilt sum væntað, tí tey geva ábendingar um, at kombikk ikki brúka lukt til at finna útav, hvar matur er. Tað er meira líkt til, at tey brúka nøsina til at finna útav, um matur er nærhendis, heldur enn at vita, júst hvar hann er. Eisini vístu úrslitini, at kombikk brúka meira tíð uppá at svimja í gruggutum vatni og svimja skjótari, helst fyri at kunna finna líka nógvan mat, hóast tey ikki síggja líka langt, sum í klárum vatni.
Les um verkætlanina, sum verður partvís fíggjað úr Granskingargrunninum, í Stuðulsyvirlitinum
Les um Ásu Johannesen í Heilagrunninum


text:
Á hesum síðum kann tú lesa ymsikt sum er vert at vita um hitapumpur. Lógin krevur, at ein hitapumpa verður monterað av einum autoriseraðum kølimontøri. Tað eru vit hjá Sp/f C. Christiansen.
Panasonic hitapumpan, ið er góðkend av Teknologisk Institut, er ein unik vøra, har dygdin er sett í hásæti. Vit veita 5 árs trygd uppá allar hitapumpur frá Panasonic, vit seta upp.
Við Panasonic hitapumpum fær tú bíligan og umhvørvisvinarligan hita í tíni hús. Hvørja ferð hitapumpan brúkar 1 kWh streym, framleiðir hon minst 4,3 kWh hita. Hetta merkir eina sparing í oljunýtsluni við umleið 50%. Hitapumpan verur sostatt spard inn aftur eftir 3-5 árum og livi tíðin er typiskt 15 til 20 ár.
Sjálvt um hitin kemur niður á -20 gradir, kann hitapumpan framvegis útvinna hita úr útiluftini.
Panasonic hitapumpan er sera friðalig, við einum ljóð støði heilt niður til 25 db.
Hitapumpan koyrir alt eftir tørvi við hjálp av einum háteknologiskum PFC Kontrollara, sum heldur ein javnan rúmtemperatur og harvið verur økonomiðurin eisini bestur.


text:
í skúlanum hóskvøldið 5. oktober
Av tí, at menninir hjá St.Í.F spæla dyst í Kollafirði mikukvøldið, hava vit gjørt av at flyta tiltakið til hóskvøldið 5. okt., kl. 19:30, so fleiri fáa møguleika at luttaka.
Banknordik og Trygd eru stuðlar hjá St.Í.F og ynskja vit alt tað besta við dystinum í morgin.
Íblástur til dreymaheimið - Temakvøld um nýbygging og umbygging
Annaðhvørt tú skalt byggja hús ella hevur ætlanir um at umvæla bústaðin, so er nógv at taka støðu til. Hvat skalt tú hugsa um, tá tú teknar títt dreymaheim, og hvat slag av orkuskipan loysir seg best at velja? Hesir og nógvir aðrir spurningar verða svaraðir á okkara bústaðartiltøkum, har tú fært bæði kunning og íblástur.
Kom og hoyr byggifrøðingin greiða frá, hvat tú skalt hugsa um, áðrenn tú fert í gongd við at byggja ella umbyggja. Fá meira at vita um orkuskipanir til bústaðin frá einum veitara, sum fer at vísa á ymiskar loysnir og greiða frá, hvørji atlit skulu takast, áðrenn tú velur røttu orkuskipanina til tín bústað.
Harumframt fært tú kunning um fígging í sambandi við nýbygging og umvæling, og um hvussu tú tryggjar bústaðin best - bæði meðan bygt verður og aftaná.
Kunning um tiltøkini:
Hóskvøldið 5. oktober, kl. 19:30 í Stranda Skúla.
Á skránni:
◾Umboð frá Sjóvar kommunu greiða frá um bústaðarmøguleikar og mannagongdir, tá søkt verður um byggiloyvi.
◾Magni Thomsen frá EM Ráðgeving tosar um, hvat tú skalt hugsa um, tá tú skalt byggja ella umvæla bústaðin.
◾Rúni Leitisstein frá Zacharias Leitisstein og Høgni Nielsen frá Svend Krosstein tosa um orkuloysnir til bústaðin.
◾BankNordik og Trygd greiða frá møguleikum fyri fígging og trygging í sambandi við bygging og umbygging.
Vit bjóða kaffi/te og okkurt leskiligt afturvið.
Øll eru hjartaliga vælkomin.
Tú kanst tekna teg til tiltakið á heimasíðuni hjá BankNordik: www.banknordik.fo


text:
MEST nøktandi úrslit í 2016
Skipasmiðju- og framleiðsluvirksemið í MEST-samtakinum megnaði at halda søluna í 2016 á sama støði sum í 2015 og gav eitt avlop eftir skatt á 10 milliónir krónur. Gongdin hjá PAM-Offshore Service fylgir gongdini hjá oljuvinnuni og minkandi virksemi her merkti, at samlaði umsetningurin hjá samtakinum minkaði í 2016 í mun til 2015. PAM-Offshore Service hevði eitt hall uppá eina hálva millión krónur í fjør, meðan skipasmiðju- og framleiðsluraksturin gav avlop og samanumtikið er leiðslan nøgd við samtaksúrslitið.
MEST samtakið fevnir um MEST skipasmiðjur í Havn og á Skála, MEST framleiðsluútgerð í Runavík og PAM-Offshore Service, sum veitir arbeiðsmegi til frálandavinnuna í Noregi. Samtakið leggur seg áhaldandi eftir at verða kappingarført og harnaða kappingin merkir harumframt, at stór krøv verða sett til lønsemið hjá øllum eindum. MEST Runavík hevur haft nógv virksemið í 2016, og hava teir umframt førleikarnar til framleiðsluútgerð, á sjógvi og landi, eisini serligar førleikar innan alivinnuna, har virksemið hevur verið høgt alt árið.
Leiðslan metir, at útlitini til aftur at fáa eitt nøktandi úrslit eru til staðar, og tað er við góðum treysti farið er inn í 2017.
“Vit hava havt eina góða byrjan í 2017. Fyri at tryggja eitt meiri javnt virksemi yvir árið er ætlanin, sum kunnugt, at inniloka dokkina á Skála. Við hesum kunnu vit veita kundum okkara eitt munandi betri tænastustøði”, sigur Mouritz Mohr, stjóri á MEST.
Í MEST samtakinum starvast umleið 280 starvsfólk.
Blíðar heilsanir
P/F MEST


text:
Ert tú álitisfólk hjá BLF?
BLF er fari í holt við at dagføra sítt álitisfólkayvirlit. Ert tú álitisfólk hjá BLF, so vinarliga boða BLF frá hesum.
Hevur títt starvsstað einki álitisfólk, men tit hava rætt til at hava eitt, mæla vit til, at tit velja álitisfólk sum skjótast.
Treyt fyri at kunna velja álitisfólk er, at minst 3 persónar, sum eru settir sambært BLF-sáttmálanum, starvast í aðalráðnum, á stovninum ella í kommununi.
GG: BLF skipar fyri álitisfólkaskeiði í heyst! :)
Sí meiri um álitisfólk høgrumegin.


text:
So er sagt, at trøll fegin søkja hús hjá monnum at vera í og stuttleika sær á trettandu. Fyri norðan Núgvunes á Borgardali í Mykinesi er bygt eitt lítið hús fyri seyðamenninar at liggja í á summum ársins tíðum, hvar hagi er langt frá bygd, og teir skulu akta seyð at fáa hann hagfastan, halda hann við ból og snjóstøður og hjálpa honum, tá ið hann er undirkavaður. Eina náttina fór ein røktingarmaður hissini burtur í haga eystur í Borgardal, og av tí at eitt grumt æl kom á hann har, ætlaði hann sær at kroka inni í húsinum; men nú hann nærkast húsinum, hoyrir hann innan buldur og óljóð. Hann fór nú at glugganum at kaga og varð nú varur við, at húsið alt var fult innan av trøllum, sum hildu sær at gaman, dansaðu og kvóðu: “Trum, trum, tralalei, kalt er í fjøllum hjá trøllum, betur er við hús á bakka á skálavøllum, trum, trum, tralalei, dansið tætt at durunum”.
Verri sigist at hava gingið á Trøllanesi, sum er norðasta bygd í Kalsoy, tí hagar komu trøllini hvørja trettandu nátt tysjandi úr øllum ættum í so stórari múgvu, at bygdarmenninir máttu á hesari hátíðini flýggja haðani til Mikladals og vera har, meðan hetta herskapið leikaði á Trøllanesi; av hesum hevur bygdin fingið navn. So bar til eina ferðina, at ein gomul kelling var ikki ment at rýma burtur við hinum bygdarfólkinum og mátti tí liggja eftir heima trettandu nátt; hon legði seg undir eitt borð í roykstovuni og krógvaði seg har, at trøllini skuldi ikki síggja hana. Nú ið út leið á kvøldið, sá hon trøllini tyrpast inn um dyrnar, sum tá ið seyður verður rikin í rætt, so mong at ikki fekst tal á. Tey fóru straks at dansa og spæla. Men sum tey vóru í kátasta lagi, og dansurin dundi sum harðast, fór kellingin at ræðast og rópaði, trongd av neyð: “Jesus náði meg!” Tá ið trøllini hoyrdu tað vælsignaða navn, sum tey øll hata og ræðast fyri, fóru tey øll at gnísta og rópaðu: “Gyðja loypti splitt í dansin”, og tey trokaðust øll at sleppa sum skjótast út av durunum og hava ikki síðani torað at gera hesi bygdini ófrið og gista á Trøllanesi.
Tá ið nú fólkið kom norður aftur úr Mikladali, væntaðu tey at finna gomlu Gyðju deyða; men hon var á fótum og kundi siga frá, hvussu sær hevði gingið við trøllunum, og hvussu tey hvurvu, tá ið tey hoyrdu hana nevna Jesus.
V.U. Hammershaimb: ”Færøsk Anthologi I”, 1891


text:
Makedónia lýsti seg frælst ríki í 1991, hóast Serbia noktaði at viðurkenna granna sín sum sjálvstøðugt land. Sama gjørdi Grikkaland, ið sigur seg hava hevdsrætt at nýta navnið Makedónia um Norðurgrikkaland - hetta hevði við sær, at tá landið fekk ST limaskap var tað undir enska heitinum The former Yugoslav Republic of Macedonia. Avleiðingarnar av ósemjuni eru, at bæði Serbia og Grikkaland hava stongt markið til Makedónia. Hóast hetta er komið landinum illa við, hevur tað góðar møguleikar at standa seg. Lýggja miðjarðarhavsveðurlagið ger, at fruktgrøðin er tíðliga staðin, og bummull, tubbak og rís vaksa eisini væl. Mongu vatnorkuverkini veita klædna-, evnfrøði- og stálídnaðinum ravmagnsorku.
Høvuðsstaðurin Skopje er bygdur beint har, ið fleiri jarðfrøðiligar umskaringar ganga saman, og tí er vandin fyri jarðskjálvta stórur. Fýra ferðir er býurin illa farin av jarðskjálvta. Seinast var í 1963, tá varð býurin mest sum oyðilagdur i í einum skjálvta, ið varð máldur til 6,8 á Richter-talvuni. Gamli turkiski býarparturin - elstu húsini eru frá 1392 - fekk tíbetur ongan skaða.
Í hálendinum í útsynningspartinum í Makedónia eru av vakrastu vøtnum í Evropa. Fyri kríggið, tá ið ferðavinnan blómaði í gamla Jugoslavia, komu mong ferðafólk til Ohridvatn og Prespavatn, ið er heldur minni, at njóta yndisligu náttúruna og síggja gomlu smábýirnar fram við vøtnunum. Nógvur fiskur er í báðum vøtnunum, vanligastu sløgini eru karpa, eyðrriði og álur. Á Prespavatni er stórt fuglameingi, m.a. pelikanur og skarvur.
Stórur partur av Vesturbalkan er fjallalendi. Orðið "balkan" merkir "fjøll". Fyrstir at nýta hetta orð um hesi lond vóru turkar, sum ráddu á øllum Balkannesi úr 15. øld til fyrst í 20. øld. Frá 1918 til 1991 vórðu øll londini á Vesturbalkan uppi í samveldisríkinum Jugoslavia, tó ikki Albania, sum varð verandi frælst, óheft ríki. Meðan sterki kommunistaovastin Tito ráddi, eydnaðist myndugleikunum at hava tamarhald á spenninginum ímillum øll fólkasløgini; men tá ið hann doyði, og kommunisman í Eysturevropa og Sovjetsamveldinum fall, kyknaði avgamla stríðið ímillum fólkasløgini upp aftur. Tað elvdi til, at Jugoslavia varð syndrað, og herviligt borgarakríggj brast á. Kríggið vardi í 4 ár frá 1991-95.
Alt síðan fornøld hava mong ymisk heimsríki havt hesi lond undir sær, og hvørt teirra hevur havt sína ávirkan á málið, klædnabúnan og átrúnaðin hjá fólki. Her í bosniska býnum Mostar daga kirkjuspírini á ortodoksu kirkjuni, á rómversk-katólsku kirkjuni og islamsk moskutorn upp ímóti luftini. Islam kom henda vegin við turkum, tá ið teir tóku hesi lond í 15. øld. Nú á døgum koma aðrar mentanir aftur at teimum, ið hava verið frammi, so hvørt ymsu tjóðirnar royna at endurskapa samleika sín.
Í mongu dølunum veksur nógvur leyvskógur og nálaskógur. Men bratta og grunna fjallalendið er frálíkt til landbúnað. Mesti landbúnaðurin er fram við áirnar, serliga við Donau. Har verður nógv grønmeti dyrkað, t.d. hvítkál, paprika og bønir; á víðu, grasgóðu fløtunum er nógv neytahald.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Skopje
Vídd: 25.715 km2
Fólkatal: 2.038.514
Alment mál: makedónskt
Átrúnaður:
kristindómur 67%, islam 30% og aðrir 3%
Stýrirlag: fólkaræði, fleirflokkaskipan
Gjaldoyra: dinarur (MKD)


text:
Nýggjur EURAXESS portalur
EURAXESS Føroyar hevur fingið nýggja heimasíðu. Nýggi portalurin er at finna á www.euraxess.fo
Portalurin hevur nógvar viðkomandi upplýsingar fyri granskarar, sum vilja koma til Føroya at granska. Upplýsingar eru millum annað um skattaviðurskifti, uppihaldsloyvi og onnur praktisk viðurskifti í sambandi við at flyta til Føroya. Eisini eru lýsingar av føroyska granskingarumhvørvinum.
Føroyski EURAXESS portalurin er nú í størri mun samvirkandi partur av tí evropeiska EURAXESS portalinum. Evropeiski portalurin varð endurskoðaður í desember og hevur fleiri nýggjar dátugrunnar og leitimøguleikar, ið venda sær til granskarar, granskingarstovnar og vinnufyritøkur.
Á portalinum ber til at finna leys granskingarstørv í Evropa. Føroyskir granskingarstovnar og -virkir kunnu lýsa størv leys ókeypis á portalinum, og føroyskir granskarar kunnu leggja síni CV út.
EURAXESS er ein tænasta, sum skal gera tað lættari hjá granskarum at flyta millum lond at arbeiða í styttri ella longri tíð. 40 lond í Evropa eru við í EURAXESS samstarvinum.


text:
Eysturrutan yvirtekur virksemið hjá Garðataxi
vinna16-08-2017 - 09:23 - Jóanis Nielsen
Samanlegging við Garðataxa
Eysturrutan og Garðataxa hava gjørt avtalu um at Eysturrutan hevur yvirtikið virksemið hjá Garðataxa frá 1. Juli 2017.
Sostatt kemur Eysturrutan framyvir eisini at koyra fast til og frá Norðoyggjum, og verður koyrt í sambandi við allar fráferðir og komur hjá rutuflogførum hjá Atlantic Airways og SAS.
Vit vilja gera okkara besta fyri at geva viðskiftafólkunum í Norðoyggjum somu góðu tænastuna sum Garðataxa hevur veitt, tað skrivar Eysturrutan á Facebook.


text:
Magnus Gunnarsson 20.04.2017 (09:28)
Nýggjur mikro SUV frá Suzuki
Ein heilt nýggjur Suzuki Ignis er komin á marknaðin. Sambært Suzuki er talan um heimsins fyrsta mikro-SUV.
Designið er annarleiðis og sermerkt við reinum modernaðum linjum. Bilurin er einans 3.70 m langur, 1.66 m breiður og 1.60 m høgur. Hann er 15 cm styttri enn Suzuki Swift.
Suzuki Ignis fæst einans við 4 syl. 1,2 motori, sum tó eisini fæst í eini hybrid útgávu. Hóast Ignis er ein lítil bilur, er hann høgur frá vegnum og fæst eisini sum 4x4.
Navnið er ikki ókent, Suzuki Ignis varð gjørdur frá 2000 til 2008, tá framleiðslan steðgaði. Enn koyra nógvir Suzuki Ignis í Føroyum.
Les meira um bilar á www.in.fo/bilar/
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ferðslulógin um gáloysni
Í ferðslulógini eru ikki somu ítøkiligu reglur fyri gáloysni sum fyri til dømis ov høga ferð, rúsdrekkakoyring og trygdarbelti. Tó stendur:
Um nýtslu av handhildnari fartelefon:
§ 16b. Førari av akfari má ikki, meðan hann koyrir, brúka handhildna fartelefon.
Um ferðslu yvirhøvur
§ 23. Vegfarandi skulu hava fyrilit og vera ansin, so ikki øðrum gerst vandi, skaði ella ónáðir, og so ferðslan verður ikki tarnað ella órógvað meiri enn neyðugt er. Fyrilit skal eisini havast yvirfyri teim, sum búgva ella eru stødd við veg.
Um onnur brot
§ 59a Rætturin til at koyra tey í §59 nevndu akfør skal harumturat frádømast førara av slíkum akfari, um so er, at
1) hann við stórum fyrilitaloysi fyri ferðslutrygdini hevur volt fólki ella luti skaða ella elvt til vanda fyri tí,
Bót fyri nýtslu av handhildnari fartelefon
Bótin fyri at nýta handhildna fartelefon, meðan koyrt verður, er 1000 krónur.


text:
The Flatlanders Hills and Valleys
Hallur Joensen Smile
James Hand Shadow on the Ground
Gene Watson A Taste of the Truth
The Reverends When You’re Done
Í innkallingini verður sagt soleiðis:
Í fjør vóru vit í Havnardali og árið undan vóru vit í Múla. Eftir áheitan frá útróðrafelagnum Eystan Múla, har Charley Pride nýliga er mynstraður í Tjóðveldisblusu og niðurrullaðum gummistivlum úr Samvinnufelagnum, rógva vit aftur á góða, gamla miðið norðanfjørðs. Vit fara til Viðareiðis og halda til hjá Smiðinum. Sunnafjørðsmenn leiga bil úr Havnini kl 15:30 og suður aftur sunnudagin, eftir kaffi og ein javnara. Havi soviposa og tannbust við. Í ár eru Sonhard, Hallur og Oddbjørn vertir. Meistarakokkurin Jákup Ziskason borreiðir við røstum kjøti, súpan og dessert. Høvið verður at spæla fløgur og dvd, og annars at halda sær at gamni við felagssangi og fyndugum gestarøðum millum fjalla, Malinsfjall og Villingadalsfjall, that is. Havast skal í huga at hetta er føðingardagur hjá Carreras og søguligi dagurin, tá Graham Nash í 1968 rýmdi úr The Hollies, tí teir fóru at syngja Bob Dylan og Roger Miller. Tað varð vorðið sum. Dagurin eitir eftir Sankta Saba, ið var einabúgvi millum Jerúsalem og Deyðahav. So her eru hartrópandi avbjóðingar at syngja eystan Múla. Hinvegin var hetta eisini dagurin, tá Mozart var komin á ørmundarhús og doyði 35 ára gamal í 1791. Eingin fylgdi, tá hann var ripaður í eina felagsgrøv. Soleiðis er lívið. Cheer up my brother, live in the sunshine, we’ll understand it all by and by. Kanska, kanska ikki á Viðareiði.


text:
30. januar 2018Nr. 6
Kunngerð um fiskiskapin hjá skipum undir íslendskum flaggi í føroyskum sjógvi í 2018
Við heimild í § 36, stk. 4, § 37, stk. 2, § 39, stk. 1, nr. 1-4 og 6, stk. 2, nr. 2 og 5-9 og stk. 3, § 44, stk. 1 og § 81, stk. 2 í løgtingslóg nr. 161 frá 18. desember 2017 um fyrisiting av sjófeingi verður ásett:
Kapittul 1
Virkisøki
§ 1. Kunngerðin fevnir um veiðu eftir svartkjafti, makreli og norðhavssild í føroyskum sjógvi við skipum undir íslendskum flaggi samsvarandi sínámillum fiskiveiðiavtalu millum Føroyar og Ísland.
Kapittul 2
Veiða eftir svartkjafti
§ 2. Loyvt er skipum undir íslendskum flaggi at fiska íslendsku kvotuna av svartkjafti í føroyskum sjógvi í 2018.
Stk. 2. Í mesta lagi 15 skip kunnu vera á svartkjaftaveiðu samstundis. Talið kann verða avmarkað til minni enn 15 skip, um tað gerst ov trongt á fiskileiðunum. Vørn tekur avgerð um øki og um tal av skipum í slíkum førum.
Fiskileiðir
§ 3. Loyvt er ikki at royna eftir svartkjafti við troli á teimum leiðum nevndar í stk. 2 og 3.
Stk. 2. Á landgrunninum innan fyri linjur drignar millum hesi støð og í hesi raðfylgju:
1) 62°50'00"N, 07°11'00"V
2) 62°53'00"N, 06°40'00"V
3) 62°50'00"N, 06°10'00"V
4) 62°43'00"N, 05°38'00"V
5) 62°32'00"N, 05°02'00"V
6) 62°25'00"N, 04°15'00"V
7) 62°19'00"N, 04°00'00"V
8) 62°01'00"N, 04°00'00"V
9) 61°17'00"N, 04°56'00"V
10) 60°26'00"N, 06°10'00"V
11) 60°26'00"N, 06°32'00"V
12) 60°35'00"N, 06°35'00"V
13) 61°23'00"N, 07°30'00"V
14) 61°25'25"N, 08°01'00"V
15) 61°32'48"N, 08°20'30"V
16) 61°49'00"N, 08°41'50"V
17) 62°00'00"N, 10°00'00"V
18) 62°40'00"N, 10°00'00"V
19) 62°40'00"N, 08°00'00"V
20) 62°50'00"N, 07°11'00"V
Stk. 3. Á Føroya Banka innan fyri linjur drignar millum hesi støð og í hesi raðfylgju:
1) 60°50'00"N, 07°57'00"V
2) 61°03'00"N, 07°57'00"V
3) 61°15'30"N, 08°16'00"V
4) 61°13'20"N, 08°42'12"V
5) 61°00'00"N, 09°11'00"V
6) 60°48'40"N, 09°25'00"V
7) 60°24'00"N, 09°07'00"V
8) 60°50'00"N, 07°57'00"V
Reiðskapur
§ 4. Tá svartkjaftur verður veiddur við uppsjóvartroli, skulu meskarnir í trolinum ikki vera minni enn 35 mm.
§ 5. Trolið skal hava innsetta skiljirist, tá roynt verður eftir svartkjafti á leiðunum norðan fyri 60°20'00''N, og sunnan fyri eina linju drigna í ein beinan eystan úr punktinum 63°00'00''N, 06°00'00''V og út á fiskimarkið, og 315° rættvísandi úr punktinum 63°00'00''N, 06°00'00''V og út á fiskimarkið.
Stk. 2. Ristseksjónin skal setast inn framman fyri posan. Ristin skal hava rimar við í mesta lagi 55 mm millum hvørja. Hallið á ristini skal vera 45°-60°. Op skal vera í netinum undir ristini. Opið skal vera breiddin á ristini og skal vera frítt soleiðis, at hjáveiða ótarnað sleppur út. Skjal 1 vísir skitsu av rist og ristseksjón.
Kapittul 3
Veiða eftir norðhavssild og makreli
§ 6. Skip undir íslendskum flaggi hava atgongd at fiska íslendsku kvotuna av norðhavssild í føroyskum sjógvi í 2018.
§ 7. Loyvt er skipum undir íslendskum flaggi at fiska 1.300 tons av makreli í føroyskum sjógvi í 2018.
Reiðskapur
§ 8. Tá makrelur ella norðhavssild verða veidd við uppsjóvartroli, skulu meskarnir í trolinum ikki vera minni enn 35 mm.
§ 9. Fiskiskapur eftir norðhavssild kann fara fram við uppsjóvartroli ella nót.
Fiskileiðir
§ 10. Fiskiskapur eftir norðhavssild, sambært § 6, kann bert fara fram uttan fyri linjur drignar 12 fjórðingar úr grundlinjunum norðan fyri 62˚30’ N.
§ 11. Fiskiskapur eftir makreli, sambært § 7 kann bert fara fram uttan fyri linjur drignar 12 fjórðingar úr grundlinjunum.
§ 12. Kemur skip inn í øki, har tað ikki hevur loyvi at fiska, skal allur fiskireiðskapur vera burturstúgvaður á sínum natúrliga staði og trolwirar úrsjeklaðir.
Útgerð umborð fyri skip, sum veiða norðhavssild og makrel
§ 13. Gloppið millum rimarnar í pumpukassanum kann í mesta lagi vera 10 mm. Rimarnar skulu vera sveisaðar fastar. Um pumpukassin hevur hol í staðin fyri rimar, skal tvørmátið á holunum ikki fara upp um 10 mm. Hol í sliskuni, áðrenn pumpukassan, skulu ikki vera meiri enn 15 mm í tvørmát.
§ 14. Skip skulu ikki vera innrættað soleiðis, at møguligt er at tøma fisk úr tangunum yvir borð undir vatnlinjuni.
§ 15. Vørn kann krevja at fáa tekningar frá skipum, sum vísa, hvussu fongurin verður hagreiddur umborð og um tømingarmøguleikar. Skip skulu til einhvørja tíð hava avrit av hesum tekningum.
§ 16. Fiskifør, sum ikki frysta veiðuna umborð, hava ikki loyvi at hava ella brúka sjálvvirkandi støddarskiljarar umborð. Um veiðan verður fryst ella virkað umborð, skal hetta gerast beint eftir støddarskiljing.
Kapittul 4
Ymiskar ásetingar
Loyvi
§ 17. Fiskifør undir íslendskum flaggi kunnu bert byrja fiskiskap á føroysku landleiðunum, um tey eru á lista yvir fiskifør, sum Ísland hevur givið loyvi at fiska á føroysku landleiðunum sambært hesi kunngerð. Listin skal vera fráboðaður og góðkendur av føroyskum myndugleikum.
Hjáveiða og ungfiskur
§ 18. Í fiskiskapi eftir svartkjafti, norðhavssild ella makreli skal samlaða hjáveiðan av fiskasløgunum toskur, hýsa, upsi og kongafiskur, hvørki fyri hvørt hál ella fyri túrin, vera meir enn 2% av samlaðu veiðuni fyri túrin ella hálið.
Stk. 2. Skiparin hevur skyldu at boða Vørn frá, er íblandingin av fiskasløgunum toskur, hýsa, upsi og kongafiskur meir enn 2% av samlaðu vektini í hvørjum háli ella kasti.
§ 19. Í beinleiðis veiðu eftir svartkjafti skal íblandingin av ungfiski í hvørjum háli ikki vera meira enn 50% í tali. Svartkjaftur, ið er minni enn 23 cm, mátaður fremst úr høvdinum til aftast á stertinum, er ungfiskur.
Stk. 2. Er íblandingin av ungfiski, sambært stk. 1, størri enn ásetta hámarkið, skal skiparin alt fyri eitt boða Vørn frá. Skiparin hevur skyldu at upplýsa íblandingina av ungfiski, tá ið Vørn biður um tað.
§ 20. Sambært § 69, stk. 1 í løgtingslógini kann fiskiveiðieftirlitið áseta bráðfeingis veiðibann fyri ávísan fiskiskap á ávísum leiðum í føroyskum sjógvi, har íblandingin av ungfiski ella hjáveiða er meira enn ásetta hámarkið. Bráðfeingis veiðibann kann lýsast fyri upp til 4 vikur hvørja ferð.
Leiðir
§ 21. Fiskifør, sum fiska sambært hesi kunngerð, skulu halda seg til ásetingarnar um friðað øki ásettar í kunngerð um at friða ávísar leiðir í føroyskum sjógvi fyri veiðu við troli og øðrum reiðskapi.
Umrokningarfaktorar
§ 22. Við umrokning av fiski og fiskavørum til runda vekt skulu hesir umrokningarfaktorar nýtast fyri makrel:
1) Kruvdur, við høvdi: 1,15.
2) Kruvdur, avhøvdaður: 1,30.
3) Flak við skræðu og beinum: 2,60.
4) Flak, uttan skræðu, við beinum: 2,60.
5) Flak uttan skræðu og bein: 2,60.
6) Fiskamjøl: 5,11.
§ 23. Við umrokning av fiski og fiskavørum til runda vekt skulu hesir umrokningarfaktorar nýtast fyri norðhavssild:
1) Kruvd, við høvdi: 1,00.
2) Kruvd, avhøvdað: 1,00.
3) Flak við skræðu og beinum: 2,00.
4) Flak, uttan skræðu, við beinum: 2,00.
5) Flak uttan skræðu og bein: 2,00.
6) Fiskamjøl: 5,11.
§ 24. Við umrokning av fiski og fiskavørum til runda vekt skulu hesir umrokningarfaktorar nýtast fyri svartkjaft:
1) Kruvdur, við høvdi: 1,20.
2) Kruvdur, avhøvdaður: 1,40.
3) Flak við skræðu og beinum: 2,80.
4) Flak, uttan skræðu, við beinum: 2,80.
5) Flak uttan skræðu og bein: 2,80.
6) Fiskamjøl: 5,11.
Undirmálsfiskur
§ 25. Veiðan av undirmálsmakreli skal ikki vera meiri enn 10% av samlaðu vektini av veiðuni fyri túrin.
Stk. 2. Makrelur, ið er undir 30 cm, mátaður fremst úr høvdinum til aftast á stertinum, tá hann er strektur, er undirmálsmakrelur.
§ 26. Veiðan av undirmálssild skal ikki vera meiri enn 10% av samlaðu vektini av veiðuni fyri túrin.
Stk. 2. Sild, ið er undir 22 cm, mátað fremst úr høvdinum til aftast á stertinum, tá hon er strekt, er undirmálssild.
Útblaking
§ 27. Loyvt er ikki at blaka ella sleppa fiski útaftur.
Umskipingar
§ 28. Sambært § 37, stk. 1 í løgtingslógini er umskiping av veiðu ikki loyvd.
Stk. 2. Vørn kann tó loyva umskiping við bryggju í føroyskari havn samsvarandi galdandi NEAFC reglum hesum viðvíkjandi.
Fráboðanarskyldur
§ 29. Fiskifar undir íslendskum flaggi, sum hevur loyvi at fiska í føroyskum sjógvi sambært hesi kunngerð, skal boða frá samsvarandi ásetingum í kunngerð um elektroniskar fráboðanir fyri skip undir norskum og íslendskum flaggi í føroyskum sjógvi.
Kapittul 5
Revsireglur og gildistíð
Revsing
§ 30. Brot á §§ 3-5 og 8-14, § 15, 2. pkt, §§ 16 og 18, § 19, stk. 2, §§ 21-24, § 25, stk. 1, § 26, stk. 1, §§ 27 og 29 verða revsað við sekt, er ikki harðari revsing ásett eftir aðrari lóg. Á sama hátt verður tann revsaður, sum ikki fylgir boðum ella ger eftir boðum sambært § 15, 1. pkt., ella sum umskipar uttan loyvi sambært § 28, stk. 2.
Stk. 2. Feløg og aðrir løgfrøðiligir persónar verða revsað sambært reglunum í kapitli 5 í revsilógini.
Stk. 3. Sambært § 87 í løgtingslógini kann Vørn beinanvegin taka aftur rættin til at reka vinnuligan fiskiskap, um brot er framt sambært stk. 1. Rætturin at reka vinnuligan fiskiskap kann takast aftur upp til 4 vikur hvørja ferð.
§ 31. Henda kunngerð kemur í gildi dagin eftir, at hon er kunngjørd og fer úr gildi 31. desember 2018.
Fiskimálaráðið, 30. januar 2018
Høgni Hoydal (sign.)
landsstýrismaður
/ Rógvi Reinert (sign.)
Skjal 1
Skitsa av rist og ristseksjón
Skiljiristin hevur sum endamál at skilja stóran fisk frá smáum og sleppa størra fiskinum út gjøgnum op í undirnetinum.
Ristseksjón
Ristseksjónin skal setast inn framman fyri posan. Ristin skal hava rimar við í mesta lagi 55 mm millum hvørja. Hallið á ristini skal vera 45° - 60°. Op skal vera í netinum undir ristini. Opið skal vera breiddin á ristini og skal vera frítt soleiðis, at hjáveiða ótarnað sleppur út.


text:
Knax & Hanx
Teir sera snotuligu knagarnir á vegg og standandi á gólvinum, kallaðir Knax & Hanx frá LoCa. Knagarnir eru at fáa í fleiri ymiskum litum, støddum og sniðum. Sjá meir í kataloginum niðanfyri, ella vitja heimasíðu teirra her: www.loca.dk
Prísir kunnu upplýsast við at seta teg í samband við Inventar Tænastuna.
Myndirnar ið vístar eru niðanfyri vísa flestu útgávurnar av knagum frá LoCa, tó eru nakrir litir ikki í myndasavninum.
[Fyrivarni verður tikið fyri villum]
Trýst á mynd fyri fulla stødd.


text:
Orð og lag: Herbert H. Booth
Týtt: Victor Danielsen
1. Ein vinin eg fann, ein, sum sá mína neyð,
sum sendur til frelsu mær var;
ver treystur og miss ikki mótið! hann beyð,
og vónloysið veik burt frá mær;
tá Jesus eg sá,
burt óttin fór tá,
við smíli hans skuggin burt svann;
eg kundi ei ivast um sigur at fá,
tí fíggindan sigraði hann.
Niðurlag:
Ein trúgvan vin eg fann,
ein trúgvan vin eg fann;
hvønn lívsins dag
á hvørjum stað
ein trúgvan vin eg fann;
ein trúgvan vin eg fann,
ein trúgvan vin eg fann;
lít tú hann á!
Ei kanst tú fá
so trúgvan vin sum hann.
2. Hann hjálpti so mongum, men mest, mest tó mær,
sum sjúkur og fátækur lá;
og hvør, til hann leitar, hann hjálpina fær,
sum hjarta hans tráar at sjá.
Eg søkti og fann,
eg sá, at hvør tann,
sum trýr, kemur tryggur í havn;
eg stríddi so leingi, men sigur eg vann
við trúgv á Guds Son og hans navn.
3. Nú royni eg eyðmjúkt at ganga ta leið,
sum Meistarin gekk fyri mær,
og slættað er gøtan, tí hann hana steig,
og tryggur eg ferðast kann har;
tað, fyrr var ov hart,
hann hevur meg lært
at gera í trúnni á seg;
Guds vilja at gera er vorðið mær kært –
ja, sál mín fann friðarins veg.


text:
Orð og lag: Elin Skårdal
Týtt: Kajfinn Hammer
1. Jesus við Tær vil eg liva her,
hvørt eitt fet vil eg fylgja Tær í trúgv.
Tú ert jú Lívið Hitt Æviga,
skjótt í Himmalsins dýrd eg seti búgv.
Eg í Tær fann ein dýrgrip so stóran,
meir enn alt her á fold er fyri mær;
Tú meg rist hevur í Tínar hendur,
Tín eg eri, Tú mær til frelsu varð.
2. Golgataverkið eg hvíli í,
smakkað havi eg Andans klára vín!
Hvílu og gleði og frið tú fært,
tú, sum leingist og søkir, vinur mín;
Jesus sigur: Síggj, alt er gjørt til reiðar!
Kom og ogna tær tað Hann til tín vann.
Tonk, at Jesus meg so hevur elskað,
hjartað fylt er av takk og prís til Hann.
3. Jesus vil loysa teg undurfult,
hvørt eitt band, hvørja leinkju slítur Hann.
Keyptur tú vart við Hans dýra blóð’,
Hann vil loysa teg, so tú siga kann:
Halleluja og takk, at Tú vanst sigur,
fyri kraft, sum Tú gevur mær hvønn dag;
takk, at bindingar, bond nú eru horvin
vegna blóðið, sum rann á Golgata.


text:
Jan Müller
16.05.2018 - 12:43
Statoil navnið er farið í søguna. Tað hendir í dag, nú leiðslan í felagnum hevur gjørt av at broyta navnið á felagnum til Equinor. Hetta er fyri at fylgja við tíðini, har størri og størri dentur verður lagdur á at framleiða varandi orku. Kortini fer felagið at halda fram sum eitt olju- og gassfelag.
“Vit eru eitt felag, sum bæði framleiðir olju og gass og varandi orku og sum hevur sum mál at minka um CO2 útlátið. Hetta hava vit megnað í stóran mun við okkara tøkniligu menning,” sigur stjórin í Equinor, Eldar Sætre við Bloomberg.
Hann vísir á, at Equinor fer at økja um íløgurnar í varandi orku úr verandi 5% í dag til 20% í 2030. Hóast felagið við hesi navnabroyting sigur frá, at tað fer at brúka meira orku uppá at menna grønu orkuna, so fer felagið framhaldandi at leita eftir og framleiða olju og gass. Tað staðfestir, at heimurin fer at hava tørv á olju og gassi í mong mong ár aftrat.
Norski staturin eigur 67% av Equinor og hevur norska Stórtingið tikið undir við uppskotinum til navnabroyting, nú tað eisini raðfestir varandi orku hægri.


text:
24. Mai 2018
Í dag var fundur við løgreglumálaráðharran um politistøðina í Havn.
15. Mai 2018
- At fáa henda dialogin í lag var endamálið við at taka málið upp, sigur Sjúrður Skaale.
03. Mai 2018
Bjarni Hammer fer at røkja fólkatingssessin hjá Javnaðarflokkinum frá mánadegnum.
20. Apr 2018
Fakið hevur verið undir trýsti í fleiri ár, og nú leggur Københavns Universitet upp til at strika undirvísingina heilt. – Vitanin um Føroyar er frammanundan lítil í Danmark, og tað ger hetta stigið enn meira harmiligt, sigur Sjúrður Skaale, sum vil hava donsku stjórnini at svara eina røð av spurningum í hesum máli.


text:
- 23 apríl 2012
Her er røðan, sum Lasse Klein helt á bygdarveitsluni 21.04.12.
Góðu bygdarfólk!
Gjáarfólk!
Veitslufólk!
Tað var heitt á meg herfyri at hugleiða um, hvussu tað var at ferðast til Gjáar sum barn. Nærum allar summarferiur fóru vit - sum vit siga í Klaksvík – norður til Gjáar at ferðast.
Ættarbond
Men fyrst er tað rætt og slætt rímiligt, - heilt stutt, at greiða frá mínum ættarbondum til Gjáar. Eg eiti Lasse Klein og eri sonur Hjørdis Klein; Hjørdis hjá Dánjal á Heygnum. Eg eri føddur og uppvaksin í Klaksvík og havi búð á Skálafjørðinum í mong ár. Mamma mín var dóttir Dánjal Klein, sum andaðist í 1956 - 73 ára gamal. Hann var formaður í Føroya Fiskimannafelag frá 1941 til 1952 – í 11 ár. Omma mín var Helena, fødd Christiansen, ættað úr Mittúni á Kirkju. Hon andaðist í 1934 – 34 ára gomul við tí 10. barninum.
Vit eru tríggir beiggjar, Rólant, sum er elstur, og so tvillingsbeiggjarnir Dan og Lasse. Øll kenna Dan, og einaferð hann hevði samrøðu við ein illan vinnulívsmann á Skálafjørðinum, og Dan var á veg út gjøgnum hurðina, kemur vinnulívsmaðurin rennandi aftan á honum og spyr: “tú Dan, ert tú tvillingsbeiggi til Lassa Klein?”. Dan svaraði kvikliga: “ jú, vit eru tvillingar, men eg eri tann fittari”.
----
Gjógv stendur í barnaminni mínum sum ein lívsins perla, og sum vit sum børn longdust eftir at koma til. Einki stað í heiminum kundi samanberast við Gjógv. Eg minnist eisini sum smádrongur, at vit oftani fingu vitjan av gjáarmonnum, sum sigldu við skipum hjá Kjølbro og Joensen & Olsen. Tað vóru góðar og hugnaligar løtur í heiminum hjá okkum.
Ikki einfalt
At koma til Gjáar var ikki so einfalt tá í tíðini. Tað var Britons Pride hjá Kjølbro, sum røkti rutusambandið. Tað tók langa tíð at koma til Gjáar. Leggjast skuldi at í fleiri bygdum í Eysturoynni. Men tá veðrið var soleiðis háttað, at tað ikki var veður at koma til Gjáar, so var farið til Funnings, og hetta var áðrenn vegurin var komin til hesa bygdina. Vit máttu ganga niðan á Skarðið við viðføri og so oman hagar, vegurin var komin. Har stóð Benadikt fyri okkum við lastbili og koyrdi okkum oman bygdina.
Skraddar Debes – minnilig ferð
Ein ferð var serstakliga minnilig. Tað var ta ferðina, at hvørki var komandi til Gjáar ella til Funnings. Vit fóru í land á Oyri. Vegurin var komin, og bussurin hjá Benadikt skuldi koyra okkum til Gjáar. Við í bussinum var eisini hin navnframi skraddar Debes. Hann var ein ordiligur originalur í orðsins sanna týdningi. Tá ið vit komu til norðastu húsini í Ljósáum, bað skraddar Debes Benadikt steðga eina løtu, tí hann skuldi “líka” oman at heilsa upp á skyldkonuna í teimum norðastu húsunum í Ljósáum. Vit bíðaðu eitt langt og annað breitt, skraddar Debes kom ikki afturíaftur. Fólk í bussinum fóru at ótolnast og bóðu Benadikt koyra. Nei, hann man fara at koma. Tá uml. tveir tímar vóru gingnir kemur Skraddar Debes aftur til bussin. Hann rósti óføra blíðskapin í húsunum, “og tann tann deiligi ræstur fiskur, sperðil og garnatálg” messaði hann um allan bussin, og legði aftrat: “... at tað smakkaði avbera væl”. Ikki eitt orð um, at vit høvdu bíðað eftir honum í út við tveir tímar uttan mat ella drekka. Soleiðis var hann, og soleiðis kundi tað eisini gangast.
Tá tíðindi bórust til Gjáar
Meg minnist tá vit komu til Gjáar sum 5, 6 og sjey ára gamlir, og tað var áðrenn nakað ÚF var sett á stovn – og tað var hvørja ferð vit komu til Gjáar. Dagin eftir vóru vit smádreingir úr Klaksvík bidnir um at koma inn í handilin hjá Sofus Debes.
Tað var soleiðis, at í Klaksvík búðu vit beint omanfyri Stengurnar, fiskavirkið og skrivstovuna hjá Kjølbro, og vit ferðaðust dagliga á keiini, millum útróðarbátar og fiskavirki og fylgdu við, hvat fór fram har.
Sofus spurdi tíðindir úr Klaksvík, um vit høvdu sæð sjálvan Kjølbro, jú, tað høvdu vit dagin fyri vit vóru komnir til Gjáar. Um vit høvdu sæð Havnar Palla, deildarleiðari í handlinum á Stongunum, um Óli Festirstein framvegis seldi fisk til privatfólk, um Gunnar Kallsberg, sum er pápi til Anfinn Kallsberg, um Torra Lindberg, sum var stjóri fyri heilsøluni hjá Kjølbro, hvussu nógv bátarnir mundu fiska: Nevið Reyða, Varpið, Poppy, Havsbrún, Støðin, Grunningur, Dragastund o.s.fr.
Hann vildi eisini frætta tíðindi frá smiðjuni hjá Hálvdan, sum var giftur við mostur míni, Torgerð. Tíðindi frá Hotellinum hjá Erik, og ikki minst tíðindi frá handilsvirkseminum hjá Olaf á Stongunum; bakarínum, Immanuel, Poul Kajer o.s.fr.
Í dag høvdu vit uttan iva kallað “samrøðurnar” fyri “3. grad forhoyr”. Vit svaraðu øllum spurningum so frætt, sum vit kundu, og tá ið Sofus kom til ta niðurstøðu, at har var ikki meira at fáa burtur úr hesum 5, 6 og 7 ára gomlu smádreingjunum úr Klaksvík, so blivu vit rætt og slætt koyrdir á dyr, sjálvandi kortini á ein blídligan, positivan hátt.
Síðani sóu vit Gjáarmenn krop á kroppi á veg inn í handilin. Verða teir nevndir so verða teir eisini kendir. Nú vóru stór tíðindi at hoyra úr útróðrarbygdini Klaksvík millum gjáarmenn. Eg haldi ikki, at keldurnar til tey tíðindini nakrantíð komu fyri ein dag. Eingin fekk nakrantíð at vita nakað sum helst um, hvørjir tíðindaberararnir vóru, at tíðindini vaktu týðiligan ans í bygdini - tað var tað eingin ivi um.
Tá Hans Hendrik kom til Gjáar
Ein dagin meðan vit ferðaðust við Gjógv, hetta er helst í 1959. Britons Pride er komin við ferðafólki og farmi. Tað er ein frálíkur sólskinsdagur. Rættiliga nógv fólk er komið niðan á Gjónna. Havi ongantíð sæð so nógv fólk har áður, heldur ikki síðani. Tað var sum um øll bygdin var komin at taka ímóti. Sambært heimasíðuni hjá Sofus Johannesen búðu 150 fólk við Gjógv í 1959, og taka vit øll 80 fólkini sum vóru og ferðaðust við Gjógv um sama mundið, vóru eini 230 fólk á Gjónni at taka ímóti Hans Hendriki úr Fuglafirði, fyrstu ferð hann kom til Gjáar.
Lítli-Hvíti hjá stóra Petri kom damlandi inn í Gjónna, og ein sera hábærsligur maður við hatti, slipsi, plussfourbuksum, frakka og hvítari skjúrtu, var komin til bygdina fyri fyrstu ferð. Tað var Hans Hendrik Olsen, úr Fuglafirði. Hann var komin at vitja unnustu sína, Súsonnu, og tað var ein hábærslig sjón, sum øll bygdin upplivdi sjón fyri søgn. Seinri á heysti í 1959 gingu tey bæði saman í hjúnalag. Hann 66 ára gamal, og hon 64 ára gomul.
----
Eina aðru fer sigst, tá Súsanna hevði verið á fríggjaraferð, hevði hon hønur við úr Fuglafirði. Tá Lítli Hvíti kemur inn í Gjónna, enda fleiri hønur í sjónum. Tað var stóri Petur, sum hevði ábyrgd av fólki og farmi. Hann var ikki blíður. Um allar hønurnar vóru bjargaðar, sigur søgan einki um, men eingin við Gjógv minnist nakað hønuervi aftan á hesa hending.
Tá Hans kannaði undirvísingarstøðið
Børnini í Klaksvík fingu summarfrí eini 14 dagar áðrenn gjáarbørnini. Leiðin hjá okkum gekk altíð til Gjáar við endan á skúlaárinum. Fyri at siga sum er, so tordu vit illa at nærkast skúlanum við Gjógv, tá vit komu norður. Beinanvegin Hans, lærarin, fekk eyga á okkum, so rópti hann á okkum, var blídligur og bjóðaði okkum inn at sessast millum hini børnini. Hans hevði altíð eina fjalda dagsskrá. Tað vistu vit. Hann vildi royna, hvørjumt støði Gjáar skúli var á í mun til t.d. børn, sum gingu í Klaksvíkar skúla. Tá vóru ikki Pisa kanningar. Vit sluppu at rokna, ganga, dividera, plussa og minusa. Tá tann parturin var yvirstaðin so yvir til at lesa, mállæru og søga. Aftaná hesar vitjanir øll hesi árini, kundi Hans Kristiansen, lærarin við Gjógv, við góðari samvitsku staðfesta, at undirvísingarstøðið hjá børnunum við Gjógv var á einum rættiliga høgum støði í mun til aðrar skúlar í Føroyum.
Ikki “toyskógvar” men “løriskógvar”
Ein dagin høvdu teir størri dreingirnir funnið uppá at royna, hvør kundi leypa longst, og tað var at leypa yvir um ánna. Tveir sera fótfimir klaksvíkingar, Jóannis og Jógvan á Bakkanum, synir til Elin og Hansemann á Bakkanum, bjóðaðu gjáardreingjum av. Teir byrjaðu heimi í Dal. Tey fyrstu lopini yvir um ánna kláraðu allir væl, men áin gjørdist breiðari og breiðari. Einaferð, Jógvan skuldi leypa yvirum ánna, miseydnast lopið, og hann dettur útí, og tá læt í honum: “hevði eg verið í “toyskóm” so hevði eg klára tað sum einki”. Tá fóru gjáardreingirnir at flenna í kíki; teir høvdu ongantíð hoyrt um “toyskógvar” fyrr, skógvar av “toyi; tað skiltu teir einki av, men harafturímóti “løriskógvar”. Tað vóru teir skógvarnir, sum høvdu brúnt gummi frammi á tærnum. Í veruleikanum var talan um somu skógvar, men eg haldi, at gjáardreingir hildu at orðið “toyskógvar”, var eitt alt ov kventrasligt orð at nýta um skógvar......
Søgan er rík, men ....
Tað kundi sjálvsagt verið mangt og hvat at trivið í um lívið í bygdini. Børnini spældu úti allan dagin, vóru í ánni, fiskaðu og fangaðu síl, fyri ikki at tala um teir tiltiknu fótbóltsdystirnar á brúnni, men læt tað fara í hesum umfarinum. Søgan er rík, men hon gerst fátækari, um hon ikki verður søgd ella skrivað.
----
Hjá okkum í dag at meta um hvat veruliga eyðkendi bygdarfólkini við Gjógv, og í øðrum bygdum í Føroyum tá i tíðini, er trupult, men eitt kunnu vit ikki taka frá teimum; tey dugdu væl at málbera seg, greiða frá og vóru eydnurík í teimum umstøðum, sum tey livdu í.
----
At enda fari eg at takka veitslunevndini: Símuni, Hergerð og Katrin, fyri góða fyrireiking av veitsluni, góða matinum frá Gjáargarði, kokkunum og hjálparfólki. Tað fløvar at koma saman á ein tílíkan hátt. Takk skulu tit øll hava fyri tað - og góðu veitslufólk. Minnist til: uttan tykkum eingin góð veitsla.
....... og við øllum hesum í huga - reisast vit – og drekka fegin: Gjáar skál. Góða veitslu øll somul. Takk fyri.
Lasse Klein


text:
Arctic Viking landar í Norra
vinna11-03-2018 - 17:11 - Jóanis Nielsen
Arctic Viking siglir inn at landa, teir hava góð 460 tons av rækjum, sum teir skulu landa í Norður-Norra, teir byrjaðu túrin 1. januar.
Bjarni Petersen skipari sigur í skrivi niðanfyri frá truplu støðunu, sum er at fiska rækjur, les skrivið her niðanfyri.
Hey
Langur og strævin túrur, men vit fingu til endans fulla last, ca 464 ts.
Vit byrjaðu 1.jan, byrjaðu við Svalbard, men har var onki at fáa, bestu vetrarleiðirnar eru stongdar vegna íblanding av smáum kongafiski.
Rækjuleiðir verða stongdar um meir enn 0,001% av fiskayngli er í (99% er tað kongafiskayngul sum er í) og tað sigur seg sjálvt at ringt er at fiska so reint hóast vit hava rist í trolinum so onki sum er tjúkri enn 19 mm sleppur í posan. Vanligt verður fiskileið stongd arðastaðni at um eini 20% av smáfiski er í, men av eini løgnari orsøk er greinsan hjá okkum ca 10.000 ferð strangar i ???????????????
Fiskifrøðingar hava rokna út at 3 stk yngul (ca 8 gramm tilsamans) pr 10 kg rækjur er greinsan, tí hesi 3 stk yngul verða = fleiri túsind tons av fiskið um 6 ár. Men tað syrgiliga er at teir hava ´´gloymt´´ at rokna natúrligu deyðiligiheitina og gloymt at størri yngul etur smærri yngul . Aftrat hesum er hesin kongafiskur eitt slag sum eitur snabeluer´´ ið er eitt serligt slag av kongafiski sum ikki blívur stórt max 40 cm , men tað hava frøðingarnir eisini ´´gloymt´´
Vit fóru so fyrst í Feb í Russiskan sjógv, men har sluppu vit ikki har rækjurnar eru tí Russar skuldu skriva leisensi út , hetta skuldi verða klárt ´´next week´´ í 2 mánaðar ??????.
3 døgn eru at sigla inn eisini tí vit mugu Russiska tjekkpunkti at kannast, hetta hóast vit hava Russiskan observara við sum burdi verið garantur fyri at alt er í lagið, men nei lort heldur.
Nei so ikki nemt at verða rækjufiskari tá byrokratanir fáa avgjerðarættin.
Ímóti byrekratinum berjast sjálvt Gudanir til fánítis vildi eg sagt, og har eru vit væl á veg i Føroyum eisini
Bjarni Petersen


text:
Mangur sigur frá Ólavi kongi, men fáur hevur sæð hann.
Leingi hevur verið kunnað um nýtt atlas. Nýggjasta er, at Staðarnavnanevndin hevur góðkent nýggja Føroyakortið, sum er klárt til prent. Eftir Løgtingslóg nr. 59 frá 15. mai í 2012 um Málráð, hevur Málráðið biðið um at sleppa at gera niðurstøðu sambært grein 5 í somu lóg, sum ásetur, at almennir myndugleikar hava skyldu at fylgja tílíkari niðurstøðu.
Hetta eru vit fegin um, tí úrslitið kann bara verða eitt betri atlas. Sum ritstjóri virði eg myndugleikan og eri sannførdur um, at vit fáa eitt gott atlas, tjúgu ár eftir tað fyrsta atlasið, sum var metsølubók, ið Føroya fólk hevur tikið til sín.
Politikarar, sum ikki hava sæð atlasið, havt tó havt so nógvar spurningar, at vit bjóða teimum, lærarum og almenninginum at síggja ávegis útgávuna, soleiðis sum hon er handað Málráðnum.
Eftir 1. mai komandi ár verða niðurstøðurnar hjá Málráðnum settar í atlasið, akkurát so sum tær eru. Ímeðan kunna vit almenningin um ávegis tilfarið, sum so nógvar søgur eru um, hóast eingin hevur sæð tað. Opnari fær tað ikki verið.
Góði Ívar. Í tínari vinarligu viðmerking sigur tú, at tú hevur sæð og hoyrt meg stava geografi uppá ein máta, sum ikki er natúrligur. Veit meg ikki hava fingist við geografi fyrr enn beint nú og kennist tí ikki við hetta uppáhald.
Líka lítið veit eg at siga, við hvat borð og á hvørjum stóli í Útvarpinum, ella á hvat Útvarpspappír ella á hvørjari deild henda ónatúrliga geografiska staving kom fram á, og síðani varð niðurfeld, so hon nú kann fáa frámerkið ónatúrlig frá einum av Føroya frægu málmeistarum, ið eg dagliga siteri.
Kanska hevur tú, góði Ívar, hetta ónatúrliga pappír í varðveitslu og ert førur fyri at greiða nærri frá hesum viðurskiftum.
Vinarligast Útvarpsvinur tín,
Birgir


text:
Í tíðindaskrivi frá Mentunargrunni Studentafelagsins og Føroyaprenti verður sagt í dag, at partarnir hava stovnað smápartafelagið Forlagið MS við endamálinum at geva út bøkur og annað, sum hevur samband við hetta. Jógvan Isaksen, sum omanfyri er avmyndaður á bókamessu í Göteborg, er nevndarformaður og forlagsleiðari. Forlagið hevur í nógv ár verið rikið av Jógvani einsamallum, tey seinastu árini í neyvum samstarvi við júst Føroyaprent. Jon Hestoy úr Føroyaprenti er tí stjóri í nýstovnaða forlagnum. Jón avmyndaði eg á bókamessu í Frankfurt í fyrrárið.
- Tann broyting, sum nú fer fram, er gjørd fyri at tryggja forlagið í vónandi mong ár, siga umboðini fyri smápartafelagið Forlagið MS í tíðindaskrivinum. Mentunargrunnur Studentafelagsins er Føroya elsta forlag og er sprottið úr Hinum føroyska Studentafelagnum í Keypmannahavn, sum bleiv stovnað í 1910. Fyrsta útgávan hjá forlagnum var Yrkingar (1914) eftir Janus Djurhuus, og rokna vit eftir hesi útgávu, so fyllir forlagið hundrað ár í 2014. Forlagið hevur øll árini verið ein tann dyggasti útgevarin av føroyskum upprunatilfari. Niðanfyri eru nøkur snapshots frá móttøkuni, sum Mentunargrunnur Studentafelagsins hevði í Steinprenti, tá Bókadagarnir 2013 byrjaðu fyri stuttum. Saman við einum væluppløgdum Jógvani Isaksen, ið er hin natúrligi bókmentunarligi miðdepulin, síggjast Jóanes Nielsen og Tóroddur Poulsen.